Kenapa Orang Vietnam Majoritinya Bernama Nguyen?

Kehadiran pekerja asing dari Vietnam satu masa dulu dalam bilangan yang cukup besar di negara kita, mula berkurangan seiring peningkatan sektor ekonomi Vietnam membuka lebih banyak peluang di tanahair sendiri.

Orang Vietnam terkenal dengan kerajinan mereka bekerja, walaupun ada ketikanya banyak masalah sosial melibatkan kes pergaduhan berlaku dilaporkan sering terjadi di negara kita.  Apabila membaca laporan media tentang orang Vietnam, pasti ramai individu bernama Nguyen disebutkan.

Jika anda lihat senarai atlit Olimpik mereka juga, cukup ramai bernama Nguyen. Pasukan bola sepak mereka? Lebih separuh daripada pemain adalah Nguyen. Kenapa situasi ini berlaku?

Untuk bercerita kenapa ramai orang Vietnam menggunakan nama 'Nguyen' sebagai nama keluarga, kita perlu melihat ke belakang beberapa ratus tahun dahulu.

Dinasti Nguyen merupakan dinasti terakhir memerintah masyarakat Vietnam ditubuhkan oleh sebuah keluarga bernama Nguyen, wujud sekitar abad ke 16 semasa Vietnam di bawah pemerintahan Dinasti Le.

Keluarga Nguyen sebelum naik menubuhkan kerajaan sendiri, terkenal sangat setia kepada Dinasti Le yang memerintah. Kesetiaan mereka teruji selepas kehilangan kuasa ke tangan Mac Dung Dung yang menubuhkan Dinasti Mac, seterusnya menguasai bahagian utara Vietnam.

Semakin dilemahkan, Dinasti Le terus disokong keluarga Nguyen yang setia, sehinggalah keluarga Nguyen mula terlibat secara langsung membantu seterusnya mengambil alih tampuk pemerintahan selatan Vietnam secara tidak rasmi.

Perebutan kuasa diantara keluarga Nguyen dan Trinh bagi mewarisi tampuk pemerintahan Dinasti Le berlangsung selama beberapa dekad.

Putera Nguyen Anh dari keluarga Ngui akhirnya berjaya menyatukan keseluruhan tanah Vietnam di utara dan selatan melalui siri kempen peperangan pada abad ke 18, yang dibantu kuasa militari Perancis.

Kemenangan itu membolehkan keluarga Nguyen naik sebagai pemegang takhta Vietnam yang sah.

Kemenangan itu melayakkan Putera Nguyen Anh ditabalkan sebagai Maharaja Vietnam baru dengan memakai gelaran Maharaja Gia Long, memulakan Dinasti Nguyen.

Banyak terhutang budi dengan Perancis, Gia Long berjaya meredakan pengaruh Perancis di tanahairnya dengan mewujudkan beberapa kerjasama yang bersifat tolak ansur dengan orang Perancis, bagi melindungi kedudukan dan masyarakat Vietnam.

Mubaligh Kristian dari Perancis dibenarkan untuk berdakwah di Vietnam sebagai bayaran bantuan yang diterimanya namun perjanjian yang dimeterai Dinasti Nguyen dan orang Perancis mula terlerai, selepas kematian Maharaja Gia Long.

Dasar kerajaan di bawah pemerintahan Maharaja selepas beliau mula memperkenalkan polisi yang kurang digemari Perancis. Keengganan kerajaan Vietnam bekerjasama dan menghormati perjanjian awal, memberikan alasan untuk Perancis mula menjajah Vietnam pada tahun 1858.

Perancis menguasai majoriti tanah Vietnam tetapi membenarkan Dinasti Nguyen terus memegang kuasa, sehinggalah gerakan nasionalis kebangsaan tempatan memulakan tuntutan gerakan kemerdekaan.

Atas desakan itu, Dinasti Nguyen menyaksikan Maharaja Bao Dai  menjadi maharaja terakhir dinasti tersebut, selepas bersetuju untuk melepaskan kuasa seterusnya membolehkan sebuah kerajaan republik ditubuhkan di negara yang bakal ditubuhkan.

Begitulah serba sedikit sejarah Dinasti Nguyen di Vietnam. Jadi kembali kita kepada persoalan utama kita.

Populasi Vietnam ketika ini dianggarkan berada pada kadar 98.2 juta orang.

Daripada keseluran jumlah tersebut, lebih 40% daripada rakyat Vietnam memegang nama keluarga 'Nguyen.' Ini bermakna seramai 39 juta orang Vietnam mempunyai nama keluarga yang serupa walaupun tidak berkait antara satu sama lain!

Sejarah kenapa situasi ini wujud bermula semasa kebangkitan Dinasti Nguyen, apabila ramai penduduk Vietnam memilih untuk menukarkan nama keluarga mereka kepada Nguyen disebabkan bimbang keselamatan mereka terancam.

Apatah lagi sekiranya mereka memegang nama keluarga yang terkenal berseteru dengan pihak keluarga Nguyen seperti Mac, Le, Trinh dan sebagainya. Dengan menyamar sebagai pewaris nama Nguyen, ramai individu berjaya menyelamatkan diri daripada dibunuh pemerintah yang mahu menstabilkan kuasa mereka daripada pemberontakan.

Selepas kedatangan Perancis yang menjadikan Vietnam sebahagian daripada koloni mereka, usaha untuk mendaftarkan status pendaftaran orang ramai berdepan masalah besar ekoran ketiadaan sistem penamaan individu yang konsisten di kalangan masyarakat.

Penjajah Perancis memperkenalkan sistem di mana semua individu yang akan didaftarkan perlulah mempunyai nama keluarga beserta nama peribadi, untuk direkodkan secara rasmi. Siapa sangka syarat itu membawa kepada satu masalah lebih besar.

Pada tempoh pendaftaran inilah, masyarakat Vietnam mula berebut-rebut untuk menukarkan nama keluarga mereka - mengakibatkan lebih banyak 'ahli keluarga Nguyen' didaftarkan sempena memperingati dinasti terakhir pemerintahan beraja masyarakat mereka.

Tidak banyak nama keluarga berbeza berjaya dikekalkan di Vietnam. Hampir separuh warga Vietnam menggunakan nama 'Nguyen' dengan 'Tran' menjadi nama keluarga kedua popular pada kadar 13%.

Nama 'Le' yang pernah ditakuti pemakai namanya berjaya bertahan pada 11% populasi mereka. Nama selebihnya yang kekal diamalkan adalah nama yang jarang didengari seperti Huyn, Phan, Vu, Dang, Dang, Bui dan Hoang.

Majoriti orang Vietnam mempunyai tiga patah nama yang disusun mengikut urutan iaitu 'nama keluarga' - 'nama tengah' dan 'nama yang diberikan', contohnya 'Nguyen Van Nam' atau 'Le Thi Lam.'

Ada juga yang hanya sekadar mempunyai nama keluarga dan nama diberikan, seperti Nguyen Trai atau Le Anh.

Di antara semua nama, populariti nama Nguyen cukup luar biasa. Nama tersebut bukan sahaja popular di negara asalnya, bahkan cukup popular di Australia sehinggakan diramalkan akan menjadi nama paling ramai penggunanya beberapa tahun akan datang di negara itu.

Boleh disebut dalam bermacam cara bergantung kepada dialeknya, 'Nguyen' walaupun dieja sebegitu sebenarnya disebut 'Wen' di bahagian selatan Vietnam atau 'Nuwin' di bahagian utara.

Istilah itu datang daripada sejenis alat muzik bertali China yang dinamakan 'ruan,' sebelum masyarakat Vietnam menukarkan ejaan dan sebutannya agar lebih serasi dengan kaedah mereka.


Kemurungan Selepas Olimpik 2008, Muncul Juara 10 Tahun Kemudian - Flora Duffy

Jika anda melihat carta pingat kejohanan Olimpik Tokyo 2020 yang sedang berlangsung, negara-negara yang mendominasi carta adalah seperti China, Amerika Syarikat dan Jepun.

Walau bagaimanapun, sebuah negara kecil kepulauan Atlantik telah berjaya menempatkan nama mereka di dalam senarai pemenang pada Khamis lalu. Negara yang dimaksudkan ialah Bermuda.

Bermuda memperolehi pingat emas buat kali pertama apabila atlet Flora Duffy memenangi tempat pertama dalam kejohanan Triathlon Wanita dengan catatan masa selama 1 jam, 55 minit dan 36 saat.

Duffy mendahului selama seminit di hadapan pemenang tempat kedua, Georgia Taylor-Brown dari Great Britain dan pemenang tempat ketiga dari Amerika Syarikat, Katie Zaferes.

Kemenangan Duffy membanggakan 62,000 penduduk Bermuda kerana selain mendapat emas pertama, mereka juga merupakan negara paling kecil memenangi pingat emas Olimpik.

Apa yang lebih menakjubkan, Duffy memenangi pingat emas di sukan Olimpik Tokyo 2020 tanpa mempunyai jurulatih atau pasukan teknikal.

Namun, ia bukanlah merupakan jalan yang mudah bagi atlet berusia 33 tahun itu.

Kemenangan pingat emas Flora Duffy di Olimpik Tokyo 2020 merupakan cubaannya yang kali keempat. Sebelum ini, dia pernah menyertai sukan Olimpik di Beijing (2008), London (2012) dan Rio de Janeiro (2016).

Duffy telah menghabiskan lima tahun terakhir memikul beban apabila dinamakan sebagai atlet favourite dalam sukan triathlon. Malah, dia juga menjadi harapan kepada negaranya untuk memenangi pingat.

Duffy pernah ditawarkan untuk mewakili Great Britain semasa dia masih remaja kerana ibu dan bapanya berasal dari Britain. Namun, dia menolak tawaran itu dan memilih untuk mewakili Bermuda kerana dia dilahirkan dan dibesarkan di negara itu.

Duffy tidak menghabiskan perlumbaannya sukan Olimpik Beijing pada 2008. Selepas itu, kariernya dilihat menyimpang dari landasannya. Dia telah mengalami kecederaan, didiagnosis dengan kemurungan dan gangguan makan (eating disoder).

Dia merasakan seperti putus harapan untuk mendapat tempat dalam acara yang memerlukannya untuk berenang sejauh 1.5 km, mengayuh basikal sejauh 40 km dan berlari sejauh 10 km itu.

Duffy juga gagal mengekalkan kecergasan tubuh sepertimana yang diperlukan seorang atlet triathlon. Pada usia 20 tahun, impiannya sejak kecil untuk menjadi juara dunia dilihat semakin malap.

Duffy semakin jauh dari sukan itu dan mula bekerja di sebuah kedai cenderamata di Bermuda. Selepas beberapa ketika, dia memutuskan untuk menyambung pelajarannya dalam bidang sosiologi di University of Colorado.

Ketika itu, dia membuat keputusan untuk mengejar impiannya kembali. Dia menyertai sukan Olimpik London pada 2012 tetapi terlibat dengan kemalangan dan berakhir di tempat ke-45.

Duffy mencuba lagi di Olimpik Rio dan berjaya menduduki tempat ke-8. Ia merupakan satu pencapaian setelah apa yang berlaku selepas Olimpik Beijing.

Selepas Olimpik Rio, Duffy meneruskan kecemerlangannya dengan memenangi tempat pertama dalam beberapa kejohanan utama seperti Kejohanan Dunia ITU Triathlon, Kejohanan Dunia XTERRA Triathlon dan Sukan Komanwel 2018.

Perlumbaan Triathlon Wanita telah ditangguhkan selama 15 minit kerana keadaan licin akibat taufan Nepartak yang melanda Tokyo pada malam sebelumnya. Keadaan litar menyukarkan para peserta.

Sebaik sahaja perlumbaan bermula, Duffy mula mendapat rentak dan meneruskan penguasaannya sebagai pendahulu. Duffy juga bernasib baik apabila pemenang tempat kedua, Georgia Taylor-Brown dari Britain mengalami tayar pancit 2 km sebelum mengakhiri bahagian berbasikal.

Duffy yang berada di hadapan terus menumpukan perhatian walaupun menyedari dia jauh meninggalkan pencabarnya. Dia sedikit tersenyum apabila melihat suaminya memberikan sokongan di tepi litar. Apabila menamatkan perlumbaan, Duffy melompat dan bersorak sebelum terbaring dan menangis.

Pemenang tempat kedua dan ketiga merupakan rakan kepada Duffy yang sentiasa berlumba bersamanya. Pengalaman menaiki podium bersama rakannya merupakan mimpi menjadi kenyataan buat Duffy.

Duffy mengharapkan kejayaannya menjadi inspirasi kepada golongan remaja di Bermuda untuk mengikuti jejaknya dalam sukan sehingga ke peringkat dunia.

Tiga tahun lalu, Duffy telah memulakan Tabung Flora bagi membantu para atlet dari Bermuda untuk kos perbelanjaan yuran pendaftaran, peralatan dan perjalanan mereka.

Tabung Flora itu akan diteruskan untuk generasi atlet Bermuda di masa hadapan bagi memudahkan mereka mencapai kejayaan.


Senarai Pingat Sukan Olimpik Yang Pernah Dimenangi Malaysia

Setakat artikel ini ditulis, kita masih menantikan adakah atlet negara kita yang berjaya menamatkan kemarau emas Olimpik negara kita.

Sudah beberapa kali hampir tetapi sayangnya perjuangan atlet kita kerap terhenti setakat kilauan perak sahaja. Tahukah anda bilakah kali pertama negara kita menang pingat pertama Olimpik

Siapa yang mencatat rekod sebagai pemenangnya? Berikut adalah senarai pemenang pingat Olimpik negara kita sepanjang zaman, setakat ini.

Penantian negara kita merasa pingat selepas kali pertama menyertai Olimpik pada tahun 1956, berakhir pada tahun 1992 selepas pasangan Razif dan Jalani Sidek berkongsi pingat gangsa dengan beregu China, Li Yongbo dan Tian Bingyi.

Tewas dalam perlawanan separuh akhir sebelum itu, pingat gangsa itu menjadi pengubat luka Razif serta Jalani yang meneruskan lakaran kemenangan skuad badminton negara.

3 bulan sebelum itu skuad negara baru memenangi kejohanan Piala Thomas.

Acara badminton kali pertama dipertandingkan dalam temasya Olimpik 1992 dan peluang itu disambar baik Razif dan Jalani untuk mengukir nama mereka sebagai legenda sukan tanahair.

Jika Razif dan Jalani menempa jalannya, Cheah Soon Kit dan Yap Kim Hock mempamerkan aksi hebat sehingga layak ke perlawanan akhir Olimpik 1996.

Malangnya, mereka terkandas kepada pasangan digeruni Indonesia, Ricky Subagja dan Rexy Mainaky dalam permainan tiga set 5-15, 15-13 dan 15-12.

Walaupun pulang hampa, pasangan negara itu tetap mampu berbangga kerana menjadi atlet pertama negara menang pingat perak Olimpik dan pencapaian itu belum dapat diatasi setakat ini.

Adik manja kepada Razif dan Jalani, Rashid Sidek mengulangi pencapaian dua abangnya itu selepas dia menang penentuan pingat gangsa, menewaskan Heryanto Arbi dari Indonesia.

Kontinjen negara kita gagal memenangi sebarang pingat dalam dua temasya Olimpik tahun 2000 di Sydney, Australia dan 2004 di Athens, Greece.

Kita menunggu 12 tahun lamanya untuk melihat bintang badminton kita Lee Chong Wei memecah kebuntuan memenangi pingat perak pertama beliau.

Berhadapan musuh tradisi Lin Dan dari China, Chong Wei diramal sukar untuk menundukkan lawannya itu.

Lin Dan ketika itu berada pada tahap prestasi kemuncak, tidak pernah kalau walau satu set pun sepanjang kejohanan mudah menewaskan Chong Wei dalam permainan dua set, berkeputusan 21-12 dan 21-8.

Wajah sugul Chong Wei menghiasi akhbar, mengingatkan kita beban yang perlu ditanggung seorang atlet selepas seluruh negara menggalaskan harapan ke bahunya.

Berbekalkan pengalaman lalu dikecewakan, Chong Wei tekad bangkit menebus kehampaan tahun 2008. Prestasinya juga dikemuncak setelah bergelar pemain nombor 1 dunia.

Chong Wei bertemu pemain berbakat China, Chen Long dalam perlawanan separuh akhir menang dalam permainan dua set.

Kemenangan itu mengatur kembali perseteruannya dengan Lin Dan. Kali ini permainan yang berlangsung antara kedua-dua nya memang benar-benar buku bertemu ruas.

Chong Wei menang set pertama sebelum Lin Dan menang set kedua.

Dalam pertarungan epik dua gergasi badminton dunia, Chong Wei berjaya mendahului 19-18 sebelum teknik sempurna Lin Dan memerangkap Chong Wei menamatkan permainan 21-19, memihak kepada pemain dari China itu.

Inilah peluang paling hampir Malaysia memenangi emas pertama, hanya 2 mata sahaja memisahkan Chong Wei dengan pingat emas pertama Malaysia.

5 hari selepas Chong Wei berpuas hati dengan pingat perak Olimpik kedua peribadi, Pandelela Rinong dari Bau, Sarawak mencatat sejarah selepas memenangi pingat gangsa dalam acara terjun 10 meter.

Dengan kejayaan itu, Pandelela menjadi wanita pertama negara kita bergelar pemenang pingat Olimpik melakarkan sejarah manis untuk Malaysia.

Olimpik Rio de Janeiro di Brazil yang berlangsung pada tahun 2016 menyaksikan kontinjen negara kita meraih kutipan pingat terbaik setakat ini.

Skuad badminton negara menjadi penyumbang terbesar dengan 3 pingat perak, selepas pasangan beregu lelaki kita, Goh Wei Shem dan Tan Wee Kiong serta pasangan campuran Chan Peng Soon dan Goh Liu Ying memenangi dua perak pertama Olimpik dalam karier mereka.

Chong Wei hadir sekali lagi membawa harapan emas pertama negara, berjaya mengenepikan Lin Dan dalam perlawanan separuh akhir yang cukup sengit.

Malangnya, dia berdepan Chen Long yang ketika itu bergelar pemain badminton nombor satu China. Chong Wei tewas 21-18, 21-18 untuk kali ketiga terpaksa berpuas hati dengan pingat perak.

Pandalela Rinong hadir dengan harapan besar, berjaya memperbaiki pencapaiannya dengan mengutip pingat perak bersama Cheong Jun Hoong dalam acara terjun 10 meter berpasangan.

Azizulhasni Awang melengkapkan kutipan pingat negara selepas berjaya membawa pulang pingat gangsabdalam acara kegemarannya iaitu acara keirin, mencatat rekod sebagai pelumba basikal negara pertama bergelar pemenang pingat Olimpik.

Berdepan pandemik Covid-19, persiapan atlet negara kita sedikit terganggu dalam menghadapi kejohanan Olimpik 2020 (2021?) di Tokyo, Jepun tetapi sukan badminton kekal menjadi penyumbang utama pingat negara kita.

Aaron Chia dan Soh Wooi Yik mendapat pingat pertama negara dalam temasya kali ini, memenangi pingat gangsa selepas bangkit semula menewaskan beregu nombor 2 dunia dari Indonesia, Mohammad Ahsan dan Hendra Setiawan 17-21, 21-17, 21-14.

Uniknya, pencapaian Aaron dan Wooi Yik berdepan laluan berliku selepas tewas lebih awal kepada pasangan sama dalam pusingan kumpulan.

Kedua-duanya bingkas mempamerkan aksi cemerlang menundukkan beregu nombor 1 dunia Kevin Sanjaya dan Marcus Fernald juga dari Indonesia dalam pusingan suku akhir sebelum kandas dalam perlawanan separuh akhir bertemu pasangan keempat dunia dari China, Li Jun Hui dan Liu Yu Chen.

Inilah kutipan pingat Olimpik negara kita sepanjang zaman, setakat ini. Kami doakan agar kami perlu menambah kandungan artikel ini sebelum temasya Olimpik Tokyo selesai.


Benarkah Kepintaran Bekas Pesakit Covid-19 Akan Menurun?

Banyak kajian telah membuktikan bahawa jangkitan Covid-19 boleh memberikan kesan jangka panjang kepada bekas pesakit yang telah sembuh terutamanya bagi mereka yang mengalami simptom teruk dan terpaksa dimasukkan ke hospital.

Antara kesan jangka panjang yang dialami oleh bekas pesakit Covid-19 adalah seperti keletihan, kesukaran bernafas, batuk, sakit dada, sakit pada otot, masalah tidur dan banyak lagi.

Malah, satu kajian baru yang diterbitkan dalam EClinicalMedicine menyatakan bahawa pesakit yang pernah dijangkiti wabak Covid-19 juga mungkin akan mengalami penurunan kecerdasan yang agak ketara.

Kajian ini menambahkan lagi kebimbangan kesan jangka panjang wabak itu terhadap badan dan otak bekas pesakit. Satu kajian jangka panjang harus segera dimulakan untuk menilai sejauh manakah kesan Covid-19 terhadap pesakit.

Dalam kajian yang dijalankan oleh Imperial College London itu, seramai 81,337 orang peserta yang telah mengambil bahagian dalam penilaian atas talian melalui ujian yang dinamakan sebagai Ujian Kecerdasan Great British.

Ia merupakan ujian kognitif yang telah disahkan secara klinikal dan melibatkan beberapa siri cabaran terhadap keupayaan otak manusia termasuklah soal selidik yang perlu dijawab. Anda juga boleh mencuba ujian ini sendiri melalui laman web yang disediakan.

Kemahiran kognitif adalah kemahiran teras yang digunakan otak manusia untuk berfikir, membaca, belajar, menghafal dan memberikan tumpuan.

Daripada keseluruhan 81,337 peserta, ada sebahagian yang pernah disahkan menghidap jangkitan Covid-19 melalui ujian saringan tetapi belum dimasukkan ke hospital kerana masih terkawal. Manakala sebahagian lagi pula pernah dirawat di hospital kerana mengalami masalah kesihatan yang teruk akibat jangkitan wabak itu.

Hasil ujian ini telah diambil untuk menilai kemampuan kognitif peserta. Keputusan itu kemudian dibandingkan dengan sampel keseluruhan untuk mengenal pasti kesan berlanjutan daripada jangkitan wabak Covid-19.

Setelah mengambil kira beberapa faktor seperti usia, jantina, latar belakang pendidikan dan bahasa pertama, penyelidik mendapati terdapat penurunan keupayaan kognitif pada mereka yang pernah menghidap Covid-19. Penurunan itu lebih ketara dikesan pada mereka yang mengalami kes jangkitan yang teruk.

Bekas pesakit yang mengalami masalah pernafasan mendapat markah ujian yang lebih rendah berbanding mereka yang tidak mengalaminya. Perbezaan markah juga dilihat ketara antara pesakit yang pernah dimasukkan ke hospital dan mereka yang tidak.

Walaupun ada kemungkinan sebab-sebab lain yang boleh mempengaruhi penilaian ini, para penyelidik cuba meneroka secara menyeluruh kemungkinan faktor lain termasuk keadaan pesakit sebelum dijangkiti Covid-19. Namun, mereka mendapati bahawa faktor lain tidak begitu banyak mempengaruhi ujian penilaian itu.

Penyelidik utama dan pakar dalam kesan jangka panjang Covid-19 iaitu Dr. Adam Hampshire telah membuat ringkasan kepada penemuan ini melalui rajah di bawah.

Melalui penemuan ini, bekas pesakit yang pernah dimasukkan ke hospital dan terpaksa menggunakan alat bantuan pernafasan adalah golongan yang menunjukkan penurunan kemahiran kognitif paling ketara.

Pengarah Unit Operasi Klinikal University College London, Profesor Christina Pagel, menerangkan bahawa sebanyak 25% daripada bekas pesakit Covid-19 masih mempunyai simptom jangka panjang walaupun disahkan bebas daripada wabak itu.

Bahkan, penurunan kemahiran kognitif tetap berlaku kepada bekas pesakit kronik sama ada mereka mempunyai gejala berterusan atau tidak. Ini menjadikan penurunan kemahiran kognitif sebagai salah satu kesan jangka panjang wabak Covid-19.

Apa yang membimbangkan adalah, kesan penurunan kecerdasan ini bukanlah sedikit. Mereka yang pernah menggunakan alat bantuan pernafasan menunjukkan penurunan sebanyak 0.47 sementara mereka yang tidak menggunakan alat itu mengalami penurunan kecerdasan sebanyak 0.27.

Semakin tinggi kadar penurunan menunjukkan semakin banyak masalah kemahiran kognitif yang dialami oleh bekas pesakit ini. Penurunan kecerdasan ini lebih besar berbanding purata orang yang mengalami masalah kesukaran untuk belajar (0.38).

Kekurangan paling ketara pada kemahiran kognitif mereka adalah seperti penaakulan (reasoning), penyelesaian masalah, membuat perancangan dan menetapkan sasaran. Keadaan ini sejajar dengan laporan pesakit yang mengalami masalah "brain fog".

Walau bagaimanapun, penilaian data ini perlulah diteliti dengan lebih lanjut dan ditafsirkan dengan berhati-hati. Pengkaji tidak menolak kemungkinan faktor lain yang mungkin mempengaruhi penilaian neurologi seseorang bekas pesakit itu.

Hasil daripada kajian yang telah dilakukan ini perlulah diberi perhatian serius supaya kita lebih memahami betapa bahayanya kesan jangkitan wabak Covid-19 itu terhadap pesakit di setiap peringkat umur.


Apakah Maksud Sebenar Perkataan 'Caprice'?

Bagi rakyat Malaysia yang gemar mengikuti gosip netizen - nama Caprice vokalis rap sering disebut.

Rajin bersuara membincangkan apa saja isu sehingga kadangkala dirinya sendiri terpalit kontroversi, jentikan dan teguran yang dibuat anak muda ini mampu mendapat reaksi banyak pihak baik dari kalangan orang ramai, selebriti serta tokoh negara kita.

Dalam kehangatan isu berkait beliau, istilah 'topi beras' muncul menjadi sebutan pihak yang sengaja menterjemahkan nama vokalis tersebut secara terus atau sebagai sindiran. Terjemahan itu memang lucu bunyinya.

Jadi kami ajukan satu soalan serius kepada anda; apakah makna sebenar 'caprice'? Anda tahu?

'Caprice' (disebut kuh-prees) bukanlah bermaksud 'topi beras' atau 'topi nasi'.

Mungkin jika diterjemahkan dari bahasa Inggeris ke bahasa Melayu mengikut bait struktur istilahnya, begitulah maknanya tetapi istilah 'caprice' bukanlah istilah bahasa Inggeris asal.

'Caprice' dari segi versi dan penggunaannya yang ada sekarang ini merupakan satu istilah pinjaman dari bahasa Itali 'capriccio,' yang membawa makna perasaan atau emosi yang berlaku atau berubah secara tiba-tiba dan spontan.

Orang Perancis meminjam istilah ini untuk digunakan, meringkaskan ejaannya berdasarkan struktur tulisan mereka kepada 'caprice' sambil mengekalkan maksudnya.

Sekitar tahun 1660, orang Inggeris akhirnya meminjam istilah dari Perancis untuk dijadikan istilah rasmi, mengekalkan ejaan orang Perancis tetapi memperhaluskan lagi makna penggunaannya.

Istilah 'caprice' yang direkodkan dalam daftar kata bahasa Inggeris membawa makna :

Dalam bahasa Inggeris, perkataan sinonim yang sama maksudnya dengan caprice adalah whim. Kedua-duanya menggambarkan tindakan seseorang yang bertindak tanpa perancangan.

Dalam teori gubahan muzik, mana-mana komposisi melodi yang dihasilkan secara spontan serta mempunyai sifat yang laju, kuat dan rawak dimainkan mengikut jiwa pemainnya ketika itu, dikategorikan sebagai sebuah komposisi 'caprice'.

Senang cerita apa saja yang terhambur keluar spontan dari hati baik dalam bentuk kelakuan, emosi, percakapan, melodi dan sebagainya mempunyai ciri-ciri 'caprice.'

Dalam bahasa kita, istilah paling dekat rasanya pada pandangan penulis adalah 'suka bertindak melulu' atau 'suka bertindak membabi buta.'

Ini kerana istilah 'caprice' tidak didaftarkan secara rasmi sebagai salah satu istilah perbendaharaan bahasa kita dan tidak ada istilah ganti satu perkataan yang wujud, mampu menggantikannya dalam bahasa Melayu.

Dari segi penggunaan kata nama, istilah 'caprice' diletakkan dalam kategori istilah bersifat maskulin.

Istilah ini mampu mewakili perubahan emosi yang agak ekstrim; seseorang yang tiba-tiba mengamuk atau mengalami 'tantrum' boleh dirujuk sebagai seseorang sedang mengalami 'caprice.'

Disebabkan bunyinya yang agak liar dan mudah disebut, istilah 'caprice' kerap dipilih untuk digunakan sebagai jenama.

Jenama automobil Amerika Syarikat, Chevrolet memasarkan sebuah kereta sedan di bawah siri Chevrolet Caprice sejak tahun 1965 sehinggalah ditamatkan pada tahun 2017. 'Caprice' juga merupakan sebuah jenama kasut wanita terkenal dari Jerman yang boleh didapati di negara kita.

Harganya sepasang? Seorang suami pasti akan 'caprice' kalau isteri 'ter-caprice' beli sepasang.

Selain itu, Caprice juga merupakan sebuah jenama wafer sebuah pengeluar makanan dari Greece bernama Papadopoulous, yang memasarkan wafer Caprice berisi coklat. Satu tin wafer ini mampu dijual sehingga RM85 oleh pengimport tempatan.

Beberapa pendapat tidak rasmi menyebut istilah dan makna 'caprice' sebenarnya datang daripada istilah Latin 'capreolus' yang membawa makna kambing liar.

Bagi mereka yang memegang pendapat ini, 'capreolus' wujud hasil gabungan dua istilah berbeza iaitu 'capo' merujuk kepada kepala dan 'riccio' merujuk kepada bentuk lengkung, dikatakan menyerupai tanduk kambing.

Dalam istilah sains, penyelidik mengekalkan penggunaan istilah ini tetapi diringkaskan kepada 'capra', bagi merujuk genus kambing liar yang tinggal di Itali serta beberapa negara Eropah lain.

Pendapat tidak rasmi ini mengaitkan perangai dan sifat kambing bertanduk lengkung yang suka meloncat ke sana ke mari tidak tentu arah, akhirnya digunakan bagi menggambarkan sifat seorang manusia yang gemar bertindak secara spontan tanpa berfikir...sama seperti kambing.

Oleh kerana popular di Itali bagi merujuk kambing, 'caprice' turut digunakan bagi merujuk sejenis keju tradisional masyarakat mereka iaitu keju caprice yang diperbuat dari susu kambing, berpandukan resipi turun temurun orang Itali.

Begitulah bagaimana penggunaan bahasa dan dialek mampu memperkembangkan makna dan penggunaan satu perkataan. Sama ada benar atau tidak pendapat ini, kita belum tahu tetapi hubungannya ada secara hipotesis.

Sama ada merujuk kepada penyanyi rap, wafer, kambing, emosi, gubahan lagu dan sebagainya, jelas wujud banyak makna dari satu istilah 'caprice' sahaja.

Dengan artikel ini kami sudah membuktikan secara akademik bahawa makna 'caprice' bukanlah topi beras atau topi nasi.

Kami harap penjelasan ini dapat mencerahkan kepada anda yang belum tahu apakah makna sebenar istilah 'caprice.'

Walaupun tidak layak digunakan untuk urusann rasmi, tak salah kalau kita guna istilah 'caprice' sebagai slanga harian kita kan?

Kami tinggalkan anda semua dengan pesanan: janganlah selalu sangat ter-caprice. Fikir dulu sebelum melakukan sesuatu. Menyesal dahulu pendapatan, menyesal kemudian tiada gunanya.

Susah nak kembali ke pangkal jalan kalau dah terlalu mengikutkan caprice. Kurangkan caprice, tingkatkan produktiviti dan paling penting jangan suka caprice-kan orang lain.


5 Lagu Popular Yang Ada Mesej Perkauman Tersirat

Populariti sesebuah lagu dipengaruhi oleh banyak perkara antaranya individu atau kumpulan yang menyanyikannya, konsep ataupun mesej yang tersirat dalam sesebuah lagu itu.

Dalam sesetengah lagu pula, bait-bait lirik yang digunakan menyebabkan sesebuah lagu itu boleh diterjemah kepada pelbagai maksud. Hanya penulis lirik yang tahu maksud sebenarnya lagu tersebut. Namun, percaya atau tidak ada beberapa lagu popular yang secara jelas mengandunngi mesej perkauman.

Kali ini, Iluminasi ingin kongsikan contoh beberapa lagu popular yang secara jelasnya mengandungi mesej perkauman. Agak menghairankan bagaimana lagu-lagu ini boleh popular dan diterima ramai, seolah-olah menyanyikan lagu dengan mesej perkauman sesuatu yang dibolehkan.

Terdapat beberapa perkara tidak wajar dinyanyikan, seperti isu "perhambaan" - terutama apabila lagu itu menggunakan gambaran menyebat bagi menunjukkan kehebatan seksual wanita kulit hitam. Tetapi itulah yang dilakukan oleh Mick Jagger dalam lagu The Rolling Stones bertajuk "Brown Sugar."

Judulnya sahaja cukup menyinggung perasaan, tetapi dalam ayat pertama, Jagger menceritakan mengenai amalan perhambaan di ladang-ladang dimana pemilik hamba akan menyebat hamba-hamba kulit wanita ketika berhubungan.

Produser muzik Ian Brennan telah mengkritik lirik ini dalam majlis Chicago Tribune pada tahun 2019 dengan berkata ianya "Kedengarannya seperti sesuatu dari filem seram dystopian atau kisah kejahatan abad ke-19".

Lagu Top 10 tahun 1962 ini adalah lagu yang penuh dengan stereotaip mengenai orang Arab. Stevens bahkan mengungkapkan perkataan "Arab" berima dengan "Ahab". Ungkapakan perkataan "Arab" sebagai "A-rab" dianggap menghina," kata Faris Bouhafa, jurucakap Jawatankuasa Anti-Diskriminasi Amerika-Arab, kepada Washington Post pada tahun 1987.

Orang Arab menanggapi ungkapan sebegitu itu sama seperti penerimaan orang kulit hitam  terhadap perkataan "Nigga". Dalam lagu itu, terdapat bait-bait lirik seperti sheik of the burning sand”, “wore a big ol’ turban wrapped around his head”, “jump on his camel named Clyde”.

Rangkap berikutnya pula menceritakan lelaki Arab itu mempunyai hubungan sulit dengan seorang wanita melalui lirik "Silently through the night to the sultan's tent where he, Would secretly meet up with Fatima of the Seven Veils, Swingingest grade "A" number one US choice dancer in, The sultan's whole harem, 'cause, heh, him and her had".

Lagu tahun 1984 ini sepatutnya berunsurkan komikal, walau bagaimanapun mesej-mesej yang terkandung di dalamnya secara jelas menghina dan merendahkan orang Mexico - sesuatu yang sinonim dengan orang Amerika Syarikat sejak sekian lamanya.

Lagu dan video muzik lagu ini menyentuh hampir setiap stereotaip bagi orang Mexico seperti mabuk, panchos, kemalasan, kumis lebat, licik, sombong, menggunakan bahasa Sepanyol dengan loghat Mexico dan sebagainya. Lagu ini juga dinyanyikan oleh Phil Collins dalam loghat Mexico.

Malah, tajuk lagu ini juga cukup merendah-rendahkan Mexico selaku jiran Amerika Syarikat. Walaupun kedua negara ini berjiran, terdapat perbezaan yang cukup ketara dari aspek budaya, bahasa, gaya hidup dan banyak lagi.

Lagu kebangsaan Amerika sebenarnya lebih panjang daripada versi yang biasa dimainkan pada acara sukan seperti Super Bowl. Ditulis pada tahun 1814 oleh Francis Scott Key, seorang pemilik hamba, sebagai puisi “Defence of Fort M’Henry”, ia mengandungi baris berikut “No refuge could save the hireling and slave from the terror of flight or the gloom of the grave".

Ya, lagu ini ditulis untuk mengakui kekuatan tentera A.S. semasa Perang tahun 1812 dan juga menekankan tentang kekuatan orang Putih mengatasi orang kulit hitam pada zaman perhambaan. Selain itu, terdapat juga ayat "the land of the free" yang mengaitkan dengan amalan perhambaan.

Puisi in menjadi lagu kebangsaan pada tahun 1814, zaman ketika mana orang kulit hitam Amerika masih lagi dijadikan hamba dan hanya ditamatkan pada tahun 1865. Disebabkan lagu inilah ramai orang berkulit gelap di Amerika Syarikat tidak meraikan sambutan hari kemerdekaan Amerika Syarikat pada 4 Julai setiap tahun.

Judul single tahun 1980 ini menimbulkan persoalan tertentu: Sekiranya seseorang itu tidak dilahirkan sebagai Jepun, bagaimana sebenarnya seseorang itu bertukar menjadi Jepun?

Malangnya, ia tidak merujuk kepada penyanyi David Fenton yang mempelajari sistem tulisan Kanji kuno, menganut agama Buddha, atau memang menguasai seni mempertahankan diri Jepun.

Sebaliknya, ia nampaknya merujuk pada momen di mana seorang lelaki mungkin "menyepetkan matanya dan 'bertutur dengan bahasa Jepun" sebagai sindiran penampilan fizikal orang yang tidak berkulit putih.


Kisah Atlit Olimpik Yang Membuang Pingat Lalu Digantung Seumur Hidup

Ara Abrahamian lahir pada tahun 1975, merupakan seorang anak kelahiran Armenia.

Dia menyertai acara gusti yang cukup digemari sejak berusia 8 tahun lagi dan menjadi johan peringkat kebangsaan pada usia muda sebanyak 3 kali.

Diterbangkan ke Stockholm pada tahun 1994 bagi menyertai pertandingan Stockholm Junior Open Wrestling, Abrahamian mempamerkan aksi cemerlang sehingga berjaya dinobatkan selaku johan.

Persembahan baik itu nyata memikat hati kontinjen Sweden. Mereka berusaha keras memujuk beliau untuk menukar kewarganegaraan. Abrahamian melihat di Sweden dia punya peluang lebih cerah dalam sukan, membuat keputusan besar menjadi atlit Sweden secara rasmi pada tahun 1998.

Dua tahun kemudian, Abrahamian diberi peluang menyertai sukan Olimpik pertamanya di Sydney.

Cubaan pertama beliau gagal membawa pulang sebarang pingat. Dia diberi peluang kedua, dalam temasya Olimpik 2004 di Athens. Di sinilah kisah karier atlit gusti mula terpalit dengan kontroversi.

Pada 24 Ogos 2004 dalam perlawanan akhir yang berlarutan panjang sehingga memerlukan masa tambahan selepas seri 1-1, Abrahamian akhirnya diumumkan tumpas kepada penggusti Russia, Alexei Michine melalui keputusan hakim.

Tewas dengan keputusan sedemikian rupa dalam acara gusti Greco-Roman kategori 84 kg membuatkan hati Abrahamian mula panas.

Syak wasangka Abrahamian semakin bertambah selepas presiden Persatuan Gusti Sweden, Pelle Svensson yang berada di tepi gelanggang mendapati wujud campur tangan jurulatih Russia, Mikhail Mamiashvili yang ditangkap memberikan isyarat-isyarat kepada pengadil.

Selepas diugut dengan ugutan bunuh oleh Mamiashvili, Svensson memilih untuk mendiamkan diri walaupun mendakwa dia ada bukti Mamiashvili terlibat merasuah pengadil dengan nilai RM504,800 (sekitar GBP85,500) untuk memberikan kemenangan kepada Michine.

Dakwaan Svensson bagaimanapun tidak dibawa ke hadapan untuk siasatan lanjut.

Bagi Abrahamian yang tertewas, dia mempertikaikan kenapa pada skor 1-1, dia perlu pulang hanya dengan pingat perak dan menyifatkan apa yang berlaku adalah disebabkan tekanan yang dirasai penganjur sekiranya tidak memenangkan atlit dari Russia itu.

Berikutan prestasi cemerlang skuad gusti Russia dalam kejohanan tersebut yang duduk di bawah kendalian beliau, Mamiashvili naik sebagai presiden persatuan gusti Russia walaupun didakwa korup terus memegang jawatan tersebut sehingga kini.

Kontroversi tidak lekang dari dirinya selepas Mamiashvili memukul seorang penggusti wanita yang gagal memenangi perlawanan pingat gangsa semasa temasya Olimpik 2016 di Rio da Janeiro, Brazil.

Perseteruan antara kedua-dua pihak dari Russia dan Sweden ini bakal berlanjutan ke temasya Olimpik seterusnya.

Abrahamian kembali bertanding dalam kategori sama dalam Olimpik 2008 di Beijing, China, layak ke perlawanan peringkat separuh akhir bertemu penggusti dari Itali iaitu Andrea Minguzzi.

Perlawanan tersebut tercemar ekoran satu insiden di mana Abrahamian diberikan penalti yang tak sepatutnya diberikan, menyumbang kepada kemenangan untuk Minguzzi oleh pihak hakim mengulangi insiden mirip pengalamannya sebelum itu.

Skuad Abrahamian memohon semakan video dilakukan terhadap insiden yang dikatakan penyebab penalti itu, namun permintaan mereka ditolak tanpa alasan.

Reaksi pengadil serta panel hakim mengakibatkan Abrahamian hilang pertimbangan, sehingga dia terpaksa ditenteramkan rakan sepasukannya kerana cuba menyerang hakim.

Tewas perlawanan itu Abrahamian terpaksa berpuas hati bertanding dalam perlawanan pingat gangsa, walaupun secara terbuka menuduh Majlis Olimpik dan badan kejohanan merompak cubaan memenangi pingat emas darinya.

Dalam perlawanan pingat gangsa, Abrahamian menang mengalahkan Melonon Noumonvi dari Perancis tetapi hatinya belum cukup puas meluahkan kekecewaannya.

Semasa majlis penyampaian pingat yang sepatutnya menjadi detik gembira, Abrahamian yang baru saja dikalungkan pingat gangsa membuka pingat tersebut lalu meletakkannya di atas lantai lalu beredar.

Tindakan Abrahamian 'membuang' pingatnya secara terbuka dianggap Majlis Olimpik Sedunia (IOC) sebagai satu penghinaan terhadap semangat kejohanan yang dipegang.

Abrahamian apabila diminta mengulas punca tindakannya menyifatkan pengadil pertandingan telah dirasuah dan dia mengumumkan akan bersara daripada sukan tersebut atas kekecewaan yang dirasainya dua kali.

IOC mengumumkan tindakan drastik pingat gangsa yang telah dimenangi Abrahamian ditarik balik dan tidak ada pemenang gangsa dalam acara tersebut menggantikannya.

Perbicaraan dijadualkan berlangsung melibatkan kesemua pihak yang terlibat; IOC, Persatuan Gusti Sedunia (FILA) dan Abrahamian bagi membincangkan apakah hukuman terbaik yang perlu dikenakan ke atas Abrahamian.

IOC melalui bidang kuasa mereka menghukum penyertaan Abrahamian seumur hidup dari mana-mana kejohanan Olimpik.

Selain IOC, FILA sebagai badan pengurusan sukan gusti sedunia mengeluarkan kenyataan Abrahamian dan jurulatih beliau digantung daripada menyertai acara sukan anjuran FILA selama 2 tahun bermula bulan November tahun 2008.

Lebih berat lagi, persatuan gusti Sweden turut digantung daripada menganjurkan sebarang kejohanan bersifat antarabangsa sepanjang tempoh penggantungan sama.

Selain itu, FILA mendenda Abrahamian dengan amaun $2,600, jurulatihnya $8,600 dan persatuan gusti Sweden yang secara terbuka mengkritik FILA dan ICO sebanyak $43,000.

Abrahamian dan badan gusti Sweden tidak berdiam diri saja menerima hukuman tersebut. Dengan bantuan persatuan gusti Sweden, Abrahamian melakukan tuntutan perbicaraan mencabar hukuman yang dikenakan, melalui Mahkamah Arbitrasi Sukan Dunia atau Court of Arbitration for Sports (CAS).

Pihaknya mahu mahkamah sukan itu membicarakan dakwaan mereka bahawa FILA dan ICO gagal memastikan perjalanan acara yang dipertandingkan dan disertai Abrahamian diadili dengan adil dan saksama.

CAS melalui penghakiman bulan Mac tahun 2009 mendapati beberapa tuntutan Abrahamian seperti pengembalian semula pingat gangsa yang dimenangi serta keputusan IOC menggantung penyertaan beliau berada di luar bidang kuasa.

Ini kerana tindakan Abrahamian membuang pingatnya berlaku di luar waktu acara sukan itu berlangsung.

Namun CAS berjaya membuktikan wujud unsur keraguan dalam urusan penghakiman serta terdapat bukti kegagalan FILA menyediakan ruangan bantahan yang betul, bagi membolehkan pengadilan semula dapat dilakukan skuad Abrahamian dengan lebih adil.

Dalam pengahakiman itu yang turut disertai seorang wakil panel hakim negara kita, FILA dibuktikan gagal bertindak sebagai badan yang adil untuk atlit di bawah naungannya.

FILA didakwa gagal menguruskan aduan yang dibangkitkan dengan teliti seterusnya melanggar piagam FILA yang memaktubkan kesamarataan sebagai salah satu tunjang utama.

Berdasarkan penghakiman CAS itu, semua penggantungan yang diumumkan FILA terhadap Abrahamian, jurulatih beliau dan persatuan gusti Sweden ditarik balik serta merta.

Maalangnya Abrahamian tetap kekal digantung daripada menyertai apa saja kejohanan Olimpik seumur hidup. FILA diberikan masa untuk melakukan rayuan terhadap keputusan CAS itu namun badan tersebut.

FILA ketika itu diketuai Raphaël Martinetti, seorang usahawan dari Switzerland dan Mikhail Mamiashvili sebagai Timbalan Presiden, memilih untuk tidak meneruskan kes tersebut.

Masih ingat Mamiashvili yang kami sebutkan terlebih dahulu pernah didakwa oleh skuad Sweden merasuah pengadil sehingga menidakkan peluang Abrahamian? Itu adalah orang yang sama.

Abrahamian berpegang kepada kata-katanya untuk bersara selepas kecewa dengan pendirian FILA yang enggan bersikap adil dalam menilai kes membabitkan dirinya.

Perlawanan pingat gangsa Olimpik tahun 2008 itu menjadi perlawanan terakhir beliau dalam sukan gusti.

Dia menjadi antara atlit unik bergelar bekas pemenang pingat gangsa temasya sukan Olimpik, yang lebih selesa membuang pingat diterimanya selepas merasakan maruahnya dipermainkan.

Arbitration CAS ad hoc Division (OG Beijing) 08/007 Swedish National Olympic Committee (SNOC) and Ara Abrahamian v. Fédération Internationale des Luttes Associées (FILA) & others, award of 23 August 2008 (PDF)


7 Benda Paling Kotor Dalam Rumah Anda

Kita sedia maklum bahawa pelbagai peralatan awam seperti tombol pintu, butang lif atau troli pasaraya mempunyai pelbagai jenis kuman dan bakteria. Namun, ramai yang tidak menyedari bahawa kuman berbahaya juga boleh berada pada pelbagai jenis peralatan di rumah.

Satu kajian mendapati bahawa lebih daripada 340 bakteria berbeza pada 30 objek berlainan di kediaman anda. Semua sedia maklum bahawa mangkuk tandas atau tong sampah mungkin merupakan benda paling kotor di rumah anda.

Sebenarnya, banyak lagi barang kegunaan harian yang kotor dan tidak dibersihkan dengan kerap. Berikut adalah senarai benda paling kotor di rumah selain mangkuk tandas dan tong sampah.

Ketika anda menghidupkan TV, mengubah saluran atau menyesuaikan volume, anda pasti tidak terfikir tentang bakteria yang terdapat pada alat kawalan jauh di rumah. Alat ini digunakan hampir setiap orang yang berada di rumah dan ia sebenarnya sangat kotor.

Satu ujian yang dijalankan mendapati bahawa sebanyak 55% alat kawalan jauh mempunyai kulat dan ragi (yeast). Anda mungkin menjamah makanan ringan, menggaru tubuh dan melakukan pelbagai perkara ketika memegang alat kawalan jauh.

Tidak sukar untuk membersihkan alat ini. Anda boleh gunakan tisu pembasmi kuman atau air campuran alkohol dan digosokkan menggunakan tuala atau tisu. Pastikan anda keluarkan bateri dan cuci di bahagian dalam juga.

Setiap kali membersihkan tangan sama ada di dapur atau tandas, anda perlu menyentuh atau membuka paip terlebih dahulu. Ini menyebabkan bahagian kepala paip mempunyai banyak bakteria.

Lebih buruk lagi, anda perlu menutup semula kepala paip yang tercemar selepas mencuci tangan. Ini membuatkan tangan anda masih mengandungi bakteria walaupun selepas dibersihkan.

Didapati bahawa 27% pemegang pili di rumah mengandungi sejenis bakteria yang dikenaliStaphylococcus. Dianggarkan juga bahawa terdapat sebanyak 2,786 bakteria pada setiap inci persegi pemegang pili terutamanya di dalam tandas.

Kami percaya bahawa anda sering membersihkan dapur memasak daripada percikan minyak atau makanan. Namun, ramai yang terlepas pandang bahawa tombol dapur gas anda sebenarnya jarang dibersihkan dengan betul dan menyebabkan pembentukan bakteria.

Kajian mendapati sebanyak 14% tombol dapur gas mempunyai bakteria coliformsementara satu pertiga tombol dipenuhi dengan kulat dan ragi.

Untuk memastikan ia sentiasa bersih terutamanya pada bahagian dalam tombol, cabut tombol dan rendamkan dalam air panas yang dicampurkan dengan sabun seminggu sekali.

Walaupun ada mungkin sudah mengetahui hal ini, sinki dapur sebenarnya lebih kotor daripada apa yang anda sangkakan. Dianggarkan sebanyak 5,000 mikroorganisma berada pada setiap inci persegi sinki dapur dan beribu kali ganda lebih banyak bakteria daripada pemegang tandas anda.

Sinki dapur merupakan tapak pembiakan bakteria kerana persekitarannya yang lembap dan menjadi tempat anda meletakkan makanan mentah seperti daging atau ikan. Itu belum termasuk sisa makanan yang melekat seperti lemak atau minyak.

Kira-kira 45% sinki dapur mengandungi bakteria coliformdan 27% diuji mengandungi kulat. Malah, banyak bakteria E. coli di sinki dapur berbanding tandas. Membersihkan sinki dapur dengan kerap dan betul adalah penting untuk menjaga kesihatan keluarga anda.

Papan pemotong boleh terdedah kepada pelbagai bakteria berbeza. Ia mungkin berpunca daripada daging mentah, buah-buahan atau sayur-sayuran yang anda potong.

Jika tidak dibersihkan dengan betul, ia mampu menjadi tempat pembiakan bakteria. Dianggarkan secara puratanya papan pemotong yang tidak dibersihkan dengan betul mempunyai 18% bakteria coliformdan 14% kulat dan ragi.

Papan pemotong juga boleh mengandungi 200 kali lebih banyak bakteria tinja berbanding tempat duduk tandas jika tidak dibersihkan dengan betul. Selain membersihkannya dengan cara yang betul, anda juga boleh menggunakan papan pemotong berasingan untuk barang dapur yang berbeza.

Sebelum memasukkan berus gigi ke dalam mulut, pernahkah anda terfikir berapa banyakkah bakteria terkumpul yang ada padanya? Bilakah kali terakhir anda membersihkan bekas berus gigi anda yang terletak dalam tandas itu?

Berus gigi dan bekas simpanannya merupakan tempat pembiakan pelbagai jenis bakteria. Lokasinya di dalam tandas memburukkan lagi keadaan. Anda dinasihatkan supaya membersihkan bekas dan berus gigi dengan betul sekerap yang mungkin.

Jika boleh, elakkan meletakkan semua berus gigi di tempat yang sama dan tutup bahagian berus bagi mengurangkan risiko terdedah kepada bakteria.

Percaya atau tidak, benda paling kotor yang berada di dalam rumah anda adalah span pencuci pinggan. Walaupun ia digunakan untuk tujuan membersih, span anda sebenarnya mengandungi ratusan juta mikroorganisma yang hidup padanya.

Menurut sebuah kajian, dianggarkan 75% span pencuci pinggan mengandungi salmonella, E.coli, dan pelbagai bakteria berbahaya lain. 86% span pencuci pinggan juga mengandungi ragi dan kulat.

Anda disarankan untuk mengantikan span pencuci pinggan setiap dua minggu sekali. Pada masa yang sama, bersihkan span pencuci pinggan anda dengan kerap dan betul. Penggunaan jaring pencuci pinggan juga adalah pilihan yang lebih baik.


Fenomena Unik Hujan Iguana di Amerika

Mungkin ada antara anda yang pernah melihat fenomena unik seperti hujan ais atau hujan batu. Walaupun amat jarang berlaku di Malaysia, kejadian seumpama itu akan mengejutkan banyak pihak sekiranya terjadi.

Bagi mereka yang pernah melawat atau tinggal di negara beriklim sejuk pula, fenomena hujan batu ini boleh dikatakan agak biasa dan tidaklah begitu mengejutkan. Namun, bagaimana pula dengan "hujan iguana"?

Hujan iguana bukanlah seperti yang anda sangkakan di mana cicak besar itu jatuh dari langit seperti air hujan. Ia adalah ungkapan bagi fenomena unik yang berlaku di beberapa tempat di Amerika Syarikat seperti di Florida.

Iguana adalah sejenis keluarga cicak herbivor yang berasal dari kawasan tropika di Mexico, Amerika Tengah, Amerika Selatan dan Kepulauan Caribbean. Pada hari ini, spesies cicak itu dilihat banyak membiak secara semula jadi di negara Amerika Utara seperti Amerika Syarikat.

Seperti yang anda ketahui, iguana juga sering dijadikan haiwan peliharaan dan dianggap sebagai haiwan eksotik di negara kita. Iguana tidaklah begitu eksotik di Amerika dan banyak ditemui hidup secara liar di sana.

Walau bagaimanapun, penduduk Florida digemparkan dengan satu fenomena unik yang digelarkan sebagai "hujan iguana". Kejadian hujan iguana ini berlaku ketika musim sejuk melanda Florida.

Untuk pengetahuan anda, Florida merupakan tempat paling panas di Amerika ketika musim sejuk. Secara puratanya, suhu terendah di Florida semasa musim sejuk adalah sekitar 18 darjah selsius. Ini menjadikan Florida sebagai tempat yang sesuai untuk didiami iguana di Amerika Syarikat

Pada musim sejuk tahun 2020, cuaca sejuk yang agak ekstrem melanda kawasan Florida. Bacaan termometer sangat jarang berada di bawah suhu 10 darjah selsius di Florida tetapi pada tahun itu ia menurun antara 4 hingga -1 darjah selsius. Ia merupakan musim dingin paling sejuk sejak 21 tahun yang lalu.

Pada 21 Januari 2020, Biro Perkhidmatan Cuaca Nasional Florida telah memberi amaran tentang akan berlakunya fenomena di mana iguana akan jatuh dari pokok apabila suhu mencapai tahap beku. Ia bukanlah amaran pertama yang dikeluarkan biro itu.

Iguana merupakan haiwan berdarah dingin dan suhu tubuhnya bergantung kepada cuaca persekitaran, bukannya mengikut aturan kendiri. Kebanyakan iguana tidak biasa berhadapan dengan cuaca beku dan apabila ia berlaku, haiwan itu terpaksa menyesuaikan diri untuk bertahan.

Apabila suhu jatuh bawah daripada 10 darjah selsius, iguana akan menjadi lesu. Jika suhu lebih rendah daripada 4 darjah selsius, haiwan itu akan memasuki fasa katatonik (simptom yang melibatkan kekurangan pergerakan).

Paru-paru mereka masih berfungsi dan jantung mereka masih berdegup tetapi fungsi badan lain seolah-olah dimatikan untuk menjimatkan oenggunaan tenaga.

Keadaan ini akan menyebabkan hampir sebahagian besar iguana yang tinggal di atas pokok akan jatuh ke tanah. Mereka masih hidup walaupun kelihatan seperti tidak bernyawa.

Fenomena hujan iguana ini berlaku di hampir semua tempat di Florida terutamanya Selatan Florida yang paling terjejas akibat cuaca sejuk. Ribuan iguana dilihat kaku di seluruh Florida. Fenomena ini memberi peluang kepada pengkaji untuk memahami lebih dalam mengenai ketahanan haiwan itu terhadap cuaca sejuk.

Seorang ahli biologi, James Stroud, dan rakan-rakannya sudah bersiap sedia untuk mengutip pelbagai spesies iguana yang jatuh ini. Dalam kajian sebelum ini, Stroud mendapati bahawa kebanyakan spesies cicak boleh bertahan sehingga suhu mencecah 7 darjah selsius.

Apabila suhu jatuh di bawah 4 darjah selsius pada tahun 2020, mereka berpeluang mengetahui bahawa hampir kesemua spesies cicak ini mampu bertahan cuaca sesejuk itu.

Apa yang mengejutkan mereka adalah daya ketahanan spesies iguana yang berasal dari kawasan beriklim panas seperti Amerika Tengah dan Puerto Rico. Spesies iguana yang dibawa masuk dan membiak di Florida ini sudah berevolusi mengikut keadaan cuaca tempatan.

Walau bagaimanapun, mekanisma pertahanan diri iguana yang unik ini tidak bermaksud mereka 100 peratus selamat. Ada sebahagian spesies akan mati jika berada dalam keadaan beku lebih daripada lapan jam.

Walaupun pengkaji memperolehi maklumat berharga, mereka tidak dapat menjangkakan apa yang bakal berlaku akibat perubahan iklim yang semakin tidak menentu dari tahun ke tahun.

Perubahan iklim mendadak yang berlaku di seluruh dunia pada ketika ini bukan menjadi ancaman besar terhadap spesies haiwan tetapi juga kepada manusia secara amnya.


Ini Jumlah Wang Tunai Diterima Atlet Jika Menang Pingat Di Sukan Olimpik

Sukan Olimpik adalah pentas paling gah dan diidam-idamkan oleh para atlet di seluruh dunia.

Ia seperti Piala Dunia bagi pemain bola sepak dan ini membuatkan semua atlet ingin sekurang-kurangnya mengambil bahagian dalam sukan ini sekali seumur hidup.

Walaupun berhempas-pulas untuk mendapatkan pingat dalam sukan ini, pemenang pingat Olimpik tidak menerima apa-apa hadiah wang tunai dari Jawatankuasa Olimpik Antarabangsa.

Apa yang diterima pemenang pingat emas adalah semata-mata pingat yang mempunyai nilai sekitar RM3,472 berdasarkan harga logam semasa.

Menurut pasukan pemasaran CNBC, 6 gram emas dan 550 gram perak yang terkandung dalam pingat emas Olimpik Tokyo 2020 itu masing-masing bernilai RM1,494.81 dan RM1,973.32.

Namun begitu, banyak negara yang mengambil inisiatif sendiri dengan memberi penghargaan kepada pemenang pingat mereka.

Antara hadiah dan intensif paling menarik yang diketahui setakat ini untuk Olimpik Tokyo 2020 sudah tentunya milik Hidilyn Diaz.

Seperti yang kita sedia maklum pada ketika ini, atlet angkat berat Filipina iaitu Hidilyn Diaz telah menciptas sejarah baharu untuk negaranya apabila menjadi atlet pertama yang berjaya meraih pingat emas dalam Sukan Olimpik.

Dan sebagai penghargaan, atlet yang terkandas selama setahun di Malaysia dan terpaksa berlatih hanya menggunakan peralatan sementara di belakang rumah di Melaka itu menerima hadiah antara hadiah yang paling lumayan untuk temasya sukan Olimpik kali ini.

Hadiah-hadiah wang tunai dan lain-lain bernilai 58.5 juta Pesos atau RM4.94 juta yang diterima Hidilyn Diaz termasuklah:

Jumlah wang tunai yang bakal diterima Hidilyn Diaz adalah RM3.235 juta.

Terdapat beberapa negara lain yang juga turut sama memberikan hadiah dan penghargaan kepada atlet yang mengharumkan nama negara di peringkat antarabangsa.

Malaysia juga membayar gaji bulanan kepada pemenang pingat seumur hidup. Gaji tersebut adalah RM5,000 (1,182 USD) untuk pingat emas, RM3,000 (709 USD) untuk perak, dan RM2,000 (473 USD) untuk gangsa.

Terdapat juga bentuk sokongan lain untuk bagi atlet Olimpik A.S., termasuk insurans kesihatan yang disediakan oleh Elite Athlete Health Insurance. Atlet Olimpik juga boleh memohon geran khas, termasuk bantuan pengajian kuliah melalui program Kerjaya dan Pendidikan Atlet SOPC.

Walaupun UK tidak menawarkan bonus pingat tertentu, ia memperuntukkan RM686 juta (£125 juta pound) dari dana kerajaan untuk sukan Olimpik dan Paralimpik setiap tahun, sebahagian daripadanya diberikan kepada atlet tahunan.


15 Tahun Derita Sebagai Mangsa Serangan Seksual - Brendan Fraser

Lebih dua dekad dahulu, nama Brendan Fraser sebagai seorang pelakon mula meningkat naik.

Dia mencipta nama sebagai pelakon komedi dalam filem Encino Man (1992) dan George of the Jungle (1997) sebelum mencapai kemuncak populariti setelah membintangi filem 'The Mummy', meletakkannya sebagai bintang aksi komedi nombor satu Hollywood.

Namun kariernya  menjunam tiba-tiba sekitar tahun 2003. Fraser mula jarang kelihatan, tidak lagi mendapat tawaran besar di layar perak dan hanya sekali-sekala muncul dalam filem. Kehilangan ini membuatkan ramai tertanya-tanya ke mana hilangnya dia.

Semua misteri akhirnya terjawab, selepas temuramah bersama Fraser dalam tahun 2018, apabila Fraser mengaku dia malu untuk muncul di khalayak ramai selepas diserang secara seksual seorang nama besar dan tulang belakang industri hiburan di Hollywood.

Ketika kejadian itu, Fraser berusia 35 tahun dan dikemuncak kerjayanya.

Bagi peminat filem Fraser, ada sesuatu yang menyenangkan kita apabila memandang riak wajahnya yang mudah tersenyum dan mesra.

Begitulah juga perangainya dalam dunia nyata. Seorang pemalu tetapi mesra, penampilan beliau dalam satu temuramah pada tahun 2016 menampakkan imej yang jauh berbeza. Riaknya tidak lagi mempamerkan sifat ceria.

Dua tahun kemudian, barulah Fraser memperoleh keberanian membuka mulut bagi menjelaskan semuanya.

Pada musim panas tahun 2003 semasa dia di puncak populariti, Fraser menghadiri jamuan anjuran Hollywood Foreign Press Association (HFPA), badan induk yang bertindak sebagai penganjur majlis anugerah berprestij Golden Globes.

Ketika melangkah keluar dari hotel lokasi majlis berlangsung, Fraser disapa Philip Berk, bekas presiden HFPA yang juga salah seorang panel juri Golden Globes.

Menghormati kedudukan Berk, Fraser memeluknya sebagai tanda persahabatan namun tangan Berk mula meramas punggung Fraser. Lebih teruk....jari Berk mula mengorek ruang berdekatan dubur Fraser.

Terkejut dengan tindakan Berk yang tidak disangka, Fraser tergamam tetapi berjaya mengalihkan tangan Berk ke tepi.

Fikirannya bercelaru akibat kejutan yang dialami membuatkan Fraser terus pulang ke rumah selepas itu. Dia menceritakan insiden itu kepada (bekas) isterinya Afton Smith.

Perbincangan di antara kedua suami isteri dan wakil pengurus Fraser memilih keputusan untuk menghantar surat aduan berkenaan tingkah laku Berk kepada HFPA, memohon agar Philip Berk melakukan permohonan maaf secara rasmi atas kelakuannya.

Fraser dan Smith turut berbincang sama ada mahu membawa isu itu ke pihak media seterusnya mendedahkannya kepada awam.

Namun Fraser bimbang kejadian itu akan terus menyelubungi kariernya sebagai bintang Hollywood jadi memilih untuk mendiamkannya, cuba menguruskan apa yang berlaku secara dalaman sahaja.

Walaupun kejadian itu berlaku dalam tempoh yang sangat singkat, Fraser mula merasa keraguan dalam hatinya untuk terus menyertai aktiviti industri.

Sedikit sebanyak perjalanan kariernya selepas itu turut terjejas disebabkan rasa bimbang perkara sama akan berulang, apatah lagi status Berk sebagai orang kuat industri cukup dikenali ramai.

Tindakan mendakwa Philip Berk melalui notis pemberitahuan kepada HFPA mula memberikan impak kepada kerjayanya. Lebih menakutkan Fraser, HFPA sendiri sebagai badan yang menguasai aktiviti media Hollywood senada dengan tertuduh memilih menafikan insiden tersebut adalah satu serangan seksual.

Fraser mendakwa dia mula diboikot sebarang acara melibatkan HFPA selepas itu.

Namun Philip Berk menuduh Fraser sengaja membesar-besarkan cerita serta ingin mencari kambing hitam untuk dipersalahkan selepas kariernya mula menurun.

Lebih menyulitkan situasi, HFPA mencadangkan agar Fraser dan Berk mengeluarkan kenyataan bersama bagi memperjelaskan kes tersebut kepada wartawan yang sudah mula menghidu ada isu di sebalik tabir hanyalah salah faham antara rakan sekerja.

Fraser enggan menuruti permintaan itu sebaliknya memilih untuk berdiam diri daripada membincangkan insiden ini secara terbuka.

Lima belas tahun kemudian, Fraser dalam temuramah bersama majalah GQ menceritakan tanpa mahu berselindung lagi apa yang telah menimpa dirinya.

Penampilan terkini Fraser selepas membesarkan dirinya bagi membawa watak seorang lelaki terlebih berat dalam filem 'The Whale'

Philip Berk kekal sebagai seorang nama besar dalam HFPA dan terus dilantik sebagai panel pemilihan pemenang anugerah Golden Globes, walaupun Berk sendiri pernah berdepan beberapa kontroversi berbeza selepas insiden tahun 2003 itu.

Keberanian Fraser membuka mulut membawa kepada pengakuan seorang lagi pelakon veteran, James Woods yang menyatakan dia juga menjadi mangsa boikot Philip Berk mirip apa yang telah dilalui Fraser.

Woods mendakwa selepas konflik berkait politik di antara keduanya, diamula disisihkan dalam mana-mana aktiviti anjuran HFPA. Nasib baiklah aktor veteran ini bukanlah salah seorang mangsa serangan seksual bukan?

Setakat ini, hanya Brendan Fraser sahaja berani mendedahkan dia dicabul oleh Philip Berk.

Kita mungkin tidak tahu sama ada Berk benar-benar bergurau atau memang sengaja hendak mengusik kemaluan Fraser namun, asasnya perbuatan itu perlu ditegah kerana mengganggu privasi tubuh individu lain, tak kiralah dilakukan untuk bergurau atau tidak.

Tak ada siapa suka orang lain menyentuh kita di tempat yang tak sepatutnya tanpa izin, apatah lagi individu sama jantina. Jika untuk gurauan sekalipun, tindakan itu yang diakui Berk benar berlaku melampaui batas.

Apa yang telah berlaku kepada aktor kacak ini menghantui hidup beliau dan hanya selepas 15 tahun berhadapan kejatuhan populariti, perceraian dan kehilangan ibu tersayang - barulah Fraser berani membuka mulut menjawab semua spekulasi yang pernah timbul semasa dia di kemuncak kerjaya.

Sekiranya anda ada pengalaman serupa pernah dinodai secara sengaja atau sekadar bergurau senda, sudah tiba masanya anda memberanikan diri untuk bersuara tak kiralah apa jantina anda.

Anda harus yakin untuk menepis ketakutan anda, kerana bukan semua perbuatan perlu dibenarkan oleh anda. Ramai mangsa memilih untuk berdiam kerana bimbang kerjaya mereka akan terjejas - sikap itulah yang memudahkan pesalah-pesalah untuk terus liar berleluasa.

Lihat apa yang telah berlaku kepada Brendan Fraser dan kesannya kepada hidup dia. Hampir dua dekad dia menunggu untuk berani bersuara. Jangan biarkan perkara sama berulang kepada anda.


MegaTV, Siaran TV Berbayar Pertama Malaysia Yang Gulung Tikar

Pada masa kini, siaran televisyen berbayar di Malaysia dimonopoli oleh Astro. Walau bagaimanapun, ramai pengguna amat berang kerana mereka akan mengalami gangguan siaran ketika hujan dan kekerapa pihak Astro sendiri yang suka menayangkan rancangan yang sama berulang kali.

Masalah gangguan siaran ketika hujan itu dijangkan dapat diselesaikan apabila Astro mengumumkan teknologi baru yang dapat mengatasi masalah tersebut daripada berlaku. Kali ini, kami bukanlah ingin menulis panjang lebar mengenai Astro, sebaliknya MegaTV.

Bagi yang tidak tahu, MegaTV adalah siaran televisyen berbayar pertama di Malaysia. Ini bermakna, MegaTV telah wujud dahulu sebelum Astro wujud lagi dan menjadi pesaingnya. Apa yang sudah terjadi pada MegaTV? Kali ini kami akan kongsi serba sikit mengenai MegaTV memandangkan ramai generasi masa kini tidak tahu mengenainya.

Cableview Services Sdn. Bhd. atau lebih dikenali sebagai MegaTV ditubuhkan pada 18 Oktober 1994 oleh sebuah konsortium yang terdiri daripada Sistem Televisyen Malaysia Berhad, Menteri Kewangan Diperbadankan, Eurocrest Sdn Bhd, Ibex TV (M) Sdn Bhd dan Sri Utara Sdn Bhd.

Cableview Services Sdn. Bhd. dimiliki sebanyak 40% oleh Sistem Televisyen Malaysia Berhad, 30% oleh Menteri Kewangan, 12.5% oleh Eurocrest Sdn Bhd, 12.5% oleh Ibex TV (M) Sdn Bhd dan bakinya 5% dimiliki Sri Utara Sdn Bhd.

MegaTV adalah perkhidmatan televisyen berbayar berasaskan langganan pertama di Malaysia. Ia ditubuhkan pada 18 Oktober 1994 dan mula disiarkan pada 1 November 1995 dan dikendalikan oleh TV3. Malangnya, nasibnya tidak lama kerana atas beberapa sebab, perkhidmatannya terpaksa gulung tikar dan menamatkan siaran pada 1 October 2001.

Siaran transmisi berasaskan kabel ini dirasmikan oleh Perdana Menteri Malaysia ke-4, Tun Dr Mahathir Bin Mohamad dan mula bersiaran buat pertama kalinya dari Petaling Jaya pada 1 November 1995 melalui sistem penyiaran berasaskan gelombang mikro.

Walau bagaimanapun, tidak semua rakyat Malaysia berpeluang menikmati perkhidmatan yang ditawarkan. Isyarat MegaTV ketika itu hanya diterima di lebih 30 bandar di Semenanjung Malaysia kebanyakannya di Lembah Klang dengan liputan yang meluas meliputi Sabah dan Sarawak sejak akhir tahun 1997.

Pelanggan yang membayar akan diberikan akses kepada 6 siaran saluran berbayar iaitu CNN, Discovery Channel, ESPN, HBO, Cartoon Network & Variety dan AXN. Selain itu, MegaTV turut menyiarkan 3 saluran percumma iaitu TV1, TV2 dan TV3, menjadikan secara keseluruhannya terdapat 9 saluran televisyen yang boleh dinikmati oleh pelanggannya.

TV1, TV2 dan TV3 ditayangkan dalam Bahasa Melayu sebagai medium penyampaiannya. Sementara itu, kesemua saluran berbayar yang dimuatkan dalam pakej MegaTV menggunakan medium Bahasa Inggeris dengan 4 daripadanya (Discovery Channel, HBO, Caartoon Network dan AXN) menyediakan sarikata Bahsa Melayu.

Kesemua program asing yang disiarkan adalah secara langsung dari Singapura dan Amerika Syarikat yang dipancarkan oleh satelit khas dan isyaratnya dikodkan dan segera dihantar ke rumah melalui laman pemancar di Bukit Lanjan dan Bukit Besi setelah diterima oleh antena Televisyen Receive Only (TVR0) terletak di bumbung Sri Pentas.

Ketika itu, pihak MegaTV memperkenalkan 2 pakej dimana pakej pertama merangkumi kesemua 6 saluran berbayar sementara pakej kedua merangkumi hanya 5 saluran berbayar sahaja tidak termasuk saluan AXN. Kos pemasangan yang dikenakan kepada pelanggan adalah RM150.

Bagi setiap pelanggan, mereka akan diberi pinjam secara percuma 1 dekoder dan antena serta beberapa aksesori. Bagi pakej 6 saluran berbayar, caj yang dikenakan adalah RM50 setiap bulan sementara pakej kedua pula hanya RM45. Bagi pelanggan yang mahukan dekoder tambahan, caj RM25 setiap bulan dikenakan.

Pelanggan juga boleh memperbaharui langganan secara tahunan dimana caj untuk pakej 6 saluran berbayar adalah RM550 (atau RM600 dengan hadiah misteri). Bagi pakej 5 saluran pula, kos tahunan adalah RM550 (atau RM600 dengan hadiah misteri).

Ketika zaman kemuncaknya, pihak MegaTV mendakwa pernah memiliki seramai lbih 150,000 orang pelanggan yang membayar untuk perkhidmatannya. Malangnya, atas beberapa sebab perkhidmatannya terpaksa ditamatkan pada 1 October 2001, hampir 6 tahun selepas mula beroperasi.

Antara sebab MegaTV terpaksa gulung tikar adalah masalah kutipan bayaran perkhidmatan (yang hanya boleh dibayar secara tunai dan cek) dan saingan daripada stesen televisyen percuma yang menyajikan rancangan lebih baik dan menggunakan medium Bahasa Melayu merupakan antara penyebabnya.

Selain itu, krisis ekonomi yang teruk pada tahun 1998 dan perubahan nilai matawang dollar Amerika (kerana rata-rata program adalah dari Amerika Syarikat) menyukarkan lagi MegaTV untuk bertahan. Penubuhan Astro sebagai pesaing ketika itu lagi memburukkan keadaan buat MegaTV.

Akibatnya, MegaTV terpaksa mengecilkan operasinya dengan memberi tumpuan kepada kawasan-kawasan yang mempunyai ramai pelanggan sahaja yakni di kawasan bandar. Perubahan inili menyebabkan jumlah pelanggan mereka telah berkurang secara arastik  daripada lebih 150 ribu kepada hanya sekitar 7 ribu pelanggan sahaja.

Tanggal 1 October 2001, maka berakhirlah sudah nasib MegaTV sebagai penyedia saluran televisyen berbayar pertama di Malaysia. Adakah anda berpeluang menonton siaran yang ditayangkan oleh MegaTV ketika itu?


10 Negara Paling Banyak Membazir Makanan

Pada hari ini, dianggarkan sekitar 820 juta orang manusia sedang mengalami kebuluran. Bahkan, satu pertiga daripada populasi dunia mengalami masalah kekurangan zat makanan. Masalah ini merupakan perkara biasa di benua Afrika.

Pada masa yang sama, sebahagian manusia di tempat lain pula membuang makanan mereka ke dalam tong sampah. Makanan yang dibazirkan termasuklah sisa makanan dan bahan mentah yang tamat tempoh.

Norway terkenal sebagai salah sebuah negara paling selamat untuk didiami. Sistem penjagaan kesihatan negara itu juga adalah antara yang terbaik. Namun, negara itu mempunyai masalah pembaziran makanan.

Kebanyakan makanan di Norway adalah diimport dari luar dan hanya tiga peratus sahaja tanah di negara itu digunakan untuk pertanian. Norway dianggarkan membuang sisa makanan sebanyak 335,000 tan metrik makanan setiap tahun. (sumber)

Tidak seperti negara-negara jirannya yang mengimport makanan dari luar, Finland merupakan hab pengeluar makanan di Skandinavia. Malangnya, mereka juga antara negara tertinggi membazirkan makanan.

Restoran, hotel dan kafe merupakan penyumbang terbesar dalam pembaziran makanan seperti roti, buah-buahan, kentang dan produk tenusu. Secara purata, seorang penduduk Finland membazirkan kira-kira 550kg makanan setahun.

Ketika kadar kemiskinan di Malaysia semakin meningkat dari tahun ke tahun, kadar pembaziran makanan di negara kita berada pada tahap membimbangkan. Penduduk kawasan bandar adalah yang paling tinggi membazirkan makanan.

Sebagai negara yang mempunyai banyak hasil pertanian, buah-buahan dan sayur-sayuran adalah penyumbang terbesar kepada sisa makanan di Malaysia.

Menurut SWCorp, dianggarkan kira-kira 24 peratus (bersamaan 4,005 tan makanan yang masih elok) terbuang begitu sahaja. Makanan yang dibazirkan ini sepatutnya boleh diagihkan kepada hampir 3 juta rakyat yang memerlukan untuk tiga kali makan bagi tempoh sehari. (sumber)

Sama seperti Malaysia, secara puratanya seorang penduduk UK membazirkan kira-kira 560kg makanan dalam setahun. Hampir 80 peratus pembaziran makanan dihasilkan oleh kediaman persendirian.

United Kingdom yang merupakan salah sebuah negara termaju dunia ini mengimport hampir 40 peratus makanan dari luar negara. Harga bahan mentah yang murah di negara ini juga menjadi penyumbang kepada pembaziran makanan.

Negara yang mempunyai sistem pertanian paling canggih di dunia ini juga mempunyai masalah dalam pembaziran makanan. Secara purata, seorang rakyat Netherlands membazirkan makanan sebanyak 610kg setiap tahun.

Dianggarkan sebanyak 42 peratus daripada sisa makanan di negara ini datang daripada pengguna manakala selebihnya adalah daripada sektor peruncit atau industri makanan.

Canada merupakan salah satu negara maju di dunia yang mempunyai masalah pembaziran makanan. Secara purata, seorang penduduk Canada membazirkan sebanyak 640kg makanan di mana 1/8 daripadanya datang daripada dapur rumah.

Sebahagian besar pembaziran disumbangkan oleh hotel, restoran dan perniagaan runcit. Toronto adalah bandar paling tinggi membuang sisa makanan di Canada. (sumber)

Satu lagi negara Skandinavia dalam senarai ini. Pada tahun 2019, Denmark dinobatkan sebagai negara terbaik untuk didiami. Sistem kesihatan, pengangkutan dan taraf hidup di Denmark adalah antara yang terbaik.

Sama seperti Norway, kebanyakan makanan di Denmark diimport dari luar. Hanya dua peratus sahaja tanah di negara ini digunakan untuk penghasilan makanan. Makanan segar yang diimport tidak bertahan lama menyebabkan berlakunya banyak pembaziran.

Pihak kerajaan Denmark berusaha meningkatkan kesedaran rakyat tetapi hasilnya begitu sedikit. Secara purata, setiap rakyat negara itu membazir sebanyak 660kg makanan dalam setahun.

Dianggarkan secara puratanya seorang penduduk Australia membazirkan makanan sebanyak 690 kg setahun. Golongan muda yang gemar membuang lebihan makanan dan menyimpan makanan sehingga tamat tempoh menyumbang kepada masalah ini.

Tambahan pula, penjual dan pembeli di Australia memilih kualiti makanan dan bahan mentah terbaik menyebabkan banyak barangan import di-reject sebelum memasuki pasaraya. (sumber)

Sebagai negara yang mengimport 90 peratus makanannya, Singapura membazirkan kira-kira 774,000 tan makanan setiap tahun. Nasi, mee dan roti adalah makanan yang paling banyak terbuang.

Secara puratanya, seorang penduduk Singapura membazirkan sebanyak 730kg setahun. Pelbagai inisiatif dilakukan kerajaan negara itu bagi memberi kesedaran kepada rakyatnya agar lebih berhemah dalam pengurusan makanan. (sumber)

Sama seperti Australia, pembeli dan penjual di negara ini hanya mahukan makanan dan bahan mentah yang terbaik sahaja. Hanya 50 peratus hasil tanaman di Amerika yang berjaya memasuki rak pasaraya. Jika tidak habis terjual, ia juga akan dibuang.

Saiz hidangan yang besar di negara itu juga merupakan salah satu penyumbang kepada pembaziran makanan. Secara purata, seorang penduduk Amerika membazirkan sebanyak 760kg makanan setahun. Jumlah pembaziran makanan di negara itu dianggarkan bernilai RM 211 bilion setahun. (Sumber)


7 Istilah Dalam Peribahasa Melayu Yang Ramai Salah Faham Maksud

Peribahasa merupakan satu kaedah penulisan yang mampu meringkaskan penjelasan sesuatu perkara, dalam cara yang ringkas.

Mudah difahami serta popular penggunaannya, beberapa peribahasa seringkali diulang-ulang ekoran situasi yang sama selalu berlaku. Tetapi di kalangan pengguna peribahasa yang ada, ada yang menggunakannya tanpa faham apa makna istilah dalam peribahasa itu.

Kita faham makna peribahasa, tetapi masih ramai yang tak jelas bagaimana peribahasa itu terbentuk. Berikut adalah 7 istilah yang selalu kita sebut, tetapi besar kemungkinan kita tak faham.

Istilah 'tengadah' membawa makna memandang ke atas. Janganlah dikelirukan pula dengan perbuatan tunduk ya. Peribahasa itu membawa maksud seseorang yang dah terhantuk, baru lah nak memandang ke atas - bukan baru nak tunduk.

Tengadah dieja tanpa huruf R. Ramai sekali melakukan kesilapan mengeja tengadah sebagai 'terngadah' kerana menyangkakan 'te' itu adalah imbuhan. 'Tengadah' adalah satu istilah penuh. Sekiranya ditambahkan imbuhan, bunyinya akan jadi 'menengadah.'

Membawa makna berangan memiliki sesuatu sebelum benar-benar memperolehinya, peribahasa ini menyatakan perbuatan seseorang yang sudah bersedia dengan lada/cili yang sudah dipipis atau digilingkan - sebelum burung yang ingin dimasak ditangkap lagi.

'Pipis' adalah istilah di mana seseorang menggiling atau melumatkan sesuatu, dengan menggunakan alatan tradisional seperti batu giling. Selain cili atau lada, rempah serta bahan masakan juga boleh dipipiskan.

Kekeliruan berkenaan peribahasa ini tampak sukar untuk ditemui kebenarannya, sedangkan secara logiknya mana boleh 'pagar makan padi.'

Peribahasa didakwa adalah 'harapkan pegar, pegar makan padi' yang merujuk kepada sejenis spesis burung dalam keluarga pegar. Terdapat beberapa jenis burung pegar yang ada iaitu pegar pial panjang, pegar bertam dan pegar tatera.

Namun ada pihak juga mengatakan berdasarkan ejaan asal perkataan 'pagar' itu dalam tulisan Jawi memang berbunyi 'pagar', jadi perkara sebenar yang dirujuk adalah pagar yang dipasang oleh petani untuk melindungi kawasan sawah mereka.

Menurut penerangan rasmi DBP sendiri, peribahasa yang betul setakat ini secara rasmi adalah 'harapkan pagar, pagar makan padi'. Bukan berkait burung pegar seperti yang sering tular di internet.

Dalam manuskrip peribahasa melayu lama juga menggunakan ejaan jawi pa alif ga ro yang membawa sebutan yang betul adalah pagar.

Membawa makna seseorang yang masih mentah atau belum ada pengalaman hidup, peribahasa ini mempunyai dua perkataan yang kurang kita kenali iaitu 'pupuk' dan 'jerangau.'

'Pupuk' sebenarnya mewakili bahan berbentuk organik yang digunakan sebagai penyubur atau baja sesuatu tumbuhan, bagi membolehkan tumbuhan itu membesar dengan sihat.

'Jerangau' pula adalah sejenis tumbuhan herba yang akarnya digunakan sebagai ubat oleh masyarakat Melayu satu masa dahulu.

Pokok jerangau muda masih memerlukan pupuk ditaburkan, memberikan inspirasi masyarakat terdahulu mengkiaskan pengetahuan dan pengalaman seseorang dalam bentuk yang sangat mendalam.

Semasa kecil, penulis selalu pelik kenapa mata keranjang dikritik sebagai lelaki gatal. Apa salah ke suka sukan bola keranjang?

Sebenarnya, 'keranjang' merujuk kepada sejenis bakul yang dianyam serta mempunyai rongga-rongga daripada bahan buluh atau rotan yang digunakan untuk menyimpan atau mengangkut barangan.

Besar kemungkinan masyarakat kita terdahulu menyamakan mata seorang lelaki yang gatal sebagai mata keranjang, kerana mata lelaki itu tidak mampu tertutup apabila melihat perempuan cantik sama seperti keranjang yang dianyam.

Ruyung dalam peribahasa ini merujuk kepada bahagian batang pokok sagu, yang diakui cukup kuat dan keras.

Tergolong dalam keluarga pokok palma, nama saintifik bagi pokok sagu ini adalah metroxylon sagu yang hanya boleh didapati di kawasan Asia Tenggara.

Proses untuk menghasilkan sagu memerlukan individu mahir membahagikan batang pokok sagu kepada beberapa ruyung sagu yang telah ditebang, bagi membolehkan ruyung itu dikopek lapisan kulitnya yang kuat agar isi dalamnya yang berwarna kekuningan kelihatan.

Majoriti penutur bahasa Melayu pasti tahu 'pekung' merujuk kepada sesuatu perkara aib atau rahsia yang perlu dilindungi, mampu memalukan seseorang sekiranya perkara itu dibongkarkan

Tetapi tidak ramai yang sedar makna pekung sebenarnya merujuk kepada sejenis penyakit kulit apabila kulit seseorang mempunyai dua atau lebih nanah yang membentuk kelompok bisul besar di kulit.

Dalam bahasa Inggeris, pekung diistilahkan sebagai 'carbuncle' atau 'cluster of boils.' Dalam bahasa kita, kluster nanah inilah yang digelarkan sebagai pekung.

Yang penting harus kita ingat, membuka pekung orang baik secara fizikal ataupun mental adalah satu perbuatan yang tak baik ya!


Kisah Sniper Wanita Kesatuan Soviet Yang Digeruni Tentera Nazi - Roza Shanina

Kebiasaannya, seorang penembak tepat atau sniper adalah lelaki. Namun bagi Roza Shanina, wanita ini menempa namanya dalam Kesatuan Soviet sebagai wanita pertama yang dianugerahkan pingat "Order of Glory" dan terkenal dengan tembakan "double hit", yakni kemampuan menembak tepat 2 musuh berturut-turut.

Wanita ini cukup digeruni pihak tentera Nazi dan dikatakan telah membunuh 59 orang musuh dan nama kesemuanya dicatatkan dalam buku nota peribadinya. Pada April 1944, Roza Shanina berjaya menembak tepat musuhnya daripada jauh dan ianya menjadi permulaan hebat wanita ini yang dianggap sebagai "pembunuh Prussia Timur yang tidak dapat dilihat".

Roza Shanina dilahirkan pada 3 April 1924 di sebuah perkampungan beberapa ratus batu di timur Leningrad (sekarang St. Petersburg) di Kesatuan Soviet, berhampiran sebuah sungai yang masuk ke Laut Putih di utara. Ibu bapanya ialah Anna, seorang pemerah susu dan Yegor, seorang pembalak dan veteran Perang Dunia I.

Setelah menamatkan sekolah rendah, Shanina bertekad untuk meneruskan pendidikannya dan sanggup berjalan sejauh lapan batu berulang-alik setiap hari ke sekolah menengah terdekat yang terletak di Bereznik. Dari kecil lagi, Shanina dilihat seorang yang tekad untuk mencapai impiannya dalam mendapatkan pendidikan.

Dia adalah seorang pelajar dengan semangat yang berdikari yang tinggi. Ini dapat dilihat tahun 1938 apabila ibu bapanya menolak permintaannya untuk melanjutkan pelajaran sekolah menengah untuk belajar sastera dan dia yang ketika itu berusia 14 tahun telah melarikan diri, berjalan 50 jam ke stesen kereta api terdekat dan menuju ke bandar utara Arkhangelsk.

Shanina menetap disana bersama adiknya Fyoder sehingga dia dimasukkan ke sekolah menengah di bandar itu dan diberi bilik asrama dan elaun belajar. Namun, apabila Nazi menceroboh sempadan barat Kesatuan Soviet pada bulan Jun 1941, ekonomi jatuh menjunam dan pendidikan menengah percuma terpaksa dihentikan.

Untuk menanggung kosnya belajar, Shanina bekerja di tadika di kawasan setempat untuk menanggung kos pengajiannya dengan harapan dapat menghabiskan pengajian untuk merealisasikan impiannya bergelar guru sekolah.

Pihak Nazi semakin mara dan mula mengebom Arkhangelsk dan Shanina yang sangat berani secara sukarela bertugas melakukan serangan udara dari bumbung tadika tempat dia mengajar.

Apabila dia mendengar berita bahawa abangnya Mikhail terbunuh dalam serangan bom pada bulan Disember 1941, dia bertekad untuk menyertai pasukan Kesatuan Soviet dalam perang tersebut demi membalas dendam atas kematian abangnya.

Walaupun kepimpinan ketenteraan Soviet pada awalnya melarang wanita untuk menyertai barisan tenteranya dalam peperangan, namun kerana keadaan menjadi semakin kritikal mereka akhirnya berubah pikiran. Bersama dengan puluhan ribu wanita yang lain, Shanina memohon untuk menyertai pasukan tentera.

Dia mendaftar di Akademi Sniper Wanita dan lulus dengan kepujian pada April 1944, tepat pada hari ulang tahunnya yang ke 20. Dia dikenali karena tembakannya yang sangat tepat dan akademi itu memintanya untuk kekal disitu sebagai tenaga pengajar daripada pergi berjuang di barisan hadapan kerana berisiko terkorban.

Namun, dia tetap dengan pendiriannya mahu berjuang di medan perang. Dia telah dilantik menjadi komander di platun sniper wanita Bahagian Rifle ke-184 selepas tamat pengajian. Hanya 3 hari selepas tiba di bahagian barat, Shanina sudah membuat pembunuhan pertamanya.

Pada bulan Mei selepas itu, Shanina dianugerahkan pingat "Order of Glory" - penembak tepat wanita pertama yang menerima penghormatan ini - dan terkenal dengan kemampuannya untuk menembak "double hits", iaitu kemampuannya menembak dua sasaran berturut-turut dengan pantas.

Tidak lama kemudian, jumlah sasaran pembunuhan Roza Shanina terus meningkat dan kehebatannya ini mula mendapat perhatian pihak media. Sebagai seorang penembak tepat, Shanina mahir menyelinap ke arah musuh untuk mencari sasarannya.

Pernah satu ketika dia menunggu di satu lokasi tempat askar penembak "machine gun" Jerman muncul keluar dari kubu persembunyiannya yang diperbuat daripada pasir dan balak. Sebaik sahaja askar tersebut muncul, dia terus menembaknya dengan tepat.

Ketika 2 lagi askar Jerman datang untuk menolong askar malang itu, Shanina dengan yakinnya menembak mereka berdua dengan tepat dan pantas sekali. Disebabkan kecekapannya bersembunyi dan mencari sasaran, dia dikenali sebagai "pembunuh Prussia Timur yang tidak dapat dilihat" yang cukup digeruni musuh,

Sementara itu, Shanina turut mendokumentasikan pengalamannya di medan perang dalam buku catatan hariannya, merenungkan masa dia dalam pertempuran serta menceritakan kesepian, patah hati dan harapannya untuk masa depan.

Pengalamannya di medan perang lama-kelamaan telah mengubah dirinya menjadi seorang yang terlampau berdikari dan sukar mempercayai lelaki sepenuhnya. Shanina mendapati sukar mendirikan rumah tangga kerana kebiasaannya teman-teman lelakinya akan terkorban dalam peperangan.

Roza Shanina sering mendokumentasikan pengalamannya di medan perang dalam buku notanya. Jelas sekali dia menyatakan kehidupan di medan perang bukanlah sesuatu yang diinginkannya apabila terpaksa melihat mayat bergelimpangan, darah dan pelbagai perkara buruk setiap hari.

Selain itu, dia juga pernah menyatakan dalam bukunya dirinya dilayan umpama sampah hanya kerana dirinya seorang wanita. Pada 24 Januari 1945, dia menulis bahawa ketua rejimen pernah mengejarnya dan melayannya dengan kasar umpama dia sedang berada di rumah pelacuran.

Kemudian dalam tulisan yang sama, dia menerangkan bagaimana anak lelaki kolonel itu yang sedang mabuk melemparkannya ke sofa dan menciumnya secara paksa. Semuanya kerana dia adalah seorang wanita yang terpaksa bekerja dikelilingi oleh ramai lelaki.

Pada 27 Januari 1945, 2 orang tentera menemuinya di medan pertempuran dengan dadanya cedera parah, jatuh di atas seorang pegawai yang cedera untuk melindunginya. Malangnya, dia tidak dapat diselamatkan dikebumikan dengan penghormatan ketenteraan penuh di Jerman timur.


7 Haiwan yang Kelihatan Serupa Tetapi Tidak Sama

Dalam dunia yang mempunyai pelbagai spesies haiwan, terdapat beberapa pasangan haiwan yang sering mengelirukan kita. Pasangan haiwan mengelirukan ini biasanya mempunyai ciri, bentuk dan warna yang serupa.

Ada kalanya, pasangan haiwan ini berasal daripada keluarga yang sama tetapi ada juga daripada keluarga berlainan. Berikut adalah senarai pasangan haiwan yang kelihatan serupa tetapi tidak sama.

Walaupun tergolong dalam keluarga Leporidae serta memiliki rupa yang sama tetapi arnab dan kelinci mempunyai beberapa perbezaan ketara.

Kelinci lebih besar daripada arnab. Telinga dan kaki kelinci jauh lebih panjang berbanding arnab pada usia yang sama. Kelinci berlari lebih pantas berbanding arnab iaitu sekitar 80km sejam.

Arnab biasanya tinggal di dalam liang bawah tanah sedangkan kebanyakan kelinci tinggal di atas tanah lapang. Arnab lebih jinak dan sesuai dibela berbanding kelinci yang lebih selesa hidup liar.

Dalam Bahasa Melayu, kedua-dua spesies ini biasanya disebut sebagai gagak. Walaupun berasal dari keluarga yang sama tetapi mereka mempunyai ciri yang berbeza.

Kedua-dua burung ini berbeza dari sudut saiz. Raven lebih besar dan berat. Ada raven yang saiznya empat kali lebih besar berbanding crow yang hanya bersiaz seperti burung merpati.

Jika anda melihat sekumpulan gagak terbang bersama, kemungkinan besar ia adalah kawanan crow kerana raven biasanya terbang berpasangan. Ketika terbang, ekor crow berbentuk seperti kipas tangan manakala ekor raven pula seperti berlian.

Sekali pandang, kedua-dua spesies ini kelihatan seperti kembar seiras dan mengelirukan. Haiwan dari keluarga camelidae ini banyak ditemui di Bolivia dan Peru.

Alpaka dewasa boleh mencapai ketinggian 35 inci dan berat sekitar 65 kg. Spesies ini mempunyai bulu lebat yang lembut dan sering digunakan manusia seperti bulu biri-biri. Alpaka mempunyai wajah yang agak leper dengan telinga yang lebih pendek.

Manakala Llama dewasa pula boleh mencapai ketinggian 47 inci dan berat sekitar 113 kg. Llama biasanya digunakan sebagai pengangkutan. Haiwan ini mempunyai muka dan telinga yang lebih panjang berbanding alpaka.

Alpaka adalah haiwan yang pemalu manakala Llama pula lebih agresif. Llama sering meludah, menendang atau tidak mendengar arahan jika marah atau membawa beban berlebihan.

Tidak sukar membezakan dua spesies ini jika anda seorang peminat haiwan. Jaguar dikenali sebagai Panthera onca manakala harimau bintang sebagai Panthera pardus. Jaguar biasanya terdapat di Amerika Tengah dan Amerika Selatan sementara harimau bintang terdapat di Afrika dan Asia.

Saiz jaguar adalah lebih besar dan mereka mempunyai otot rahang, gigi dan gigitan paling kuat dalam semua spesies keluarga kucing. Mereka juga mahir berenang dan memburu pemangsa lain seperti buaya kecil dan anaconda.

Harimau bintang pula mahir memanjat. Sekiranya anda terjumpa "big cat" di atas pokok, ia semestinya seekor harimau bintang. Corak pada kulit kedua-dua spesies ini hampir sama tetapi jaguar mempunyai bintik hitam di bahagian dalam coraknya. Satu lagi spesies yang kelihatan hampir sama adalah cheetah.

Kulit kasar menggerutu, struktur badan memanjang dan kemahiran memburu membuatkan kedua-dua spesies ini kelihatan serupa. Namun, mereka mempunyai beberapa perbezaan nyata dari segi sifat dan penampilan.

Buaya mempunyai mulut yang lebih muncung dan tajam berbanding aligator yang lebih lebar dan bujur. Gigi atas dan bawah buaya jelas kelihatan ketika mulutnya tertutup rapat. Bagi aligator pula, hanya gigi bahagian atas sahaja kelihatan apabila mulutnya tertutup.

Buaya lebih agresif dan akan menyerang haiwan atau manusia berhampiran sementara aligator hanya menyerang ketika lapar atau diganggu sahaja. Buaya hidup di air tawar dan air masin tetapi aligator hanya hidup di air tawar sahaja.

Buaya boleh hidup sehingga 100 tahun manakala aligator mempunyai jangka hayat yang lebih pendek antara 30 hingga 50 tahun sahaja.

Dua spesies ini mungkin merupakan haiwan yang paling mengelirukan. Mereka kelihatan hampir sama tetapi tetap mempunyai berbezaan dari segi sifat dan fizikal.

Singa laut mempunyai sirip kaki dan tangan yang lebih panjang berbanding anjing laut. Bahkan, sirip singa laut juga boleh diterbalikkan bagi membantunya berjalan di daratan tetapi tidak bagi anjing laut.

Singa laut gemar membuat bunyi yang kuat manakala anjing laut lebih bersifat pendiam. Selain itu, singa laut lebih bersifat sosial sementara anjing laut banyak menghabiskan masa di dalam air. Perbezaan lain adalah singa laut mempunyai kelopak telinga tetapi anjing laut hanya mempunyai lubang sahaja.

Koyote dan serigala berasal dari keluarga Canidae yang sama dan agak sukar untuk membezakan kedua-dua spesies ini terutamanya ketika mereka masih kecil. Namun, terdapat ciri-ciri fizikal tertentu yang membezakan antara koyote dan serigala dewasa.

Wajah koyote lebih sempit dan runcing dengan hidung yang lebih pendek. Serigala pula mempunyai wajah yang lebih lebar dan hidung yang lebih besar dan bujur. Dari segi saiz pula, koyote biasanya lebih kecil dan berukuran antara 3.5 hingga 4.5 kaki panjang.

Serigala pula boleh membesar sehingga 6.5 kaki panjang. Seekor serigala dewasa mempunyai berat antara 30kg hingga 68kg sementara seekor koyote dewasa hanya seberat 7kg hingga 23kg sahaja. Serigala juga lebih agresif jika dibandingkan dengan koyote.

Koyote mempunyai telinga yang lebih runcing berbanding serigala yang lebih bulat. Dari segi suara pula, koyote mempunyai nada yang lebih tinggi berbanding serigala.


Sejarah Sukan Olimpik Dibatalkan 3 Kali Sejak 1896

Sukan Olimpik adalah acara sukan terbesar dan termahsyur di atas muka Bumi. Ia menjadi pentas pertarungan bagi menentukan siapa yang lebih hebat melibatkan pelbagai sukan popular.

Sukan empat tahun sekali ini menampilkan pertandingan sukan musim panas dan musim sejuk di mana ribuan atlet dari seluruh dunia mengambil bahagian dan sukan Olimpik moden pertama diadakan di Athens pada tahun 1896.

Sejak itu, sukan ini menjadi acara yang dinanti-nantikan oleh semua peminat sukan. Persoalannya, pernahkah sukan gah ini dibatalkan?

Jawapannya adalah ya dan disebabkan oleh 2 konflik terdahsyat melibatkan manusia di atas muka, Sukan Olimpik tidak diadakan untuk beberapa kali.

Ia berlaku pada tahun 1916, 1940 dan 1944, tahun-tahun ketika mana banyak negara dibelenggu oleh Perang Dunia Pertama dan Kedua.

Dan disebabkan oleh pembunuhan besar-besaran yang sedang berlaku ketika itu, sukan ini dibatalkan.

Ia bukanlah satu keputusan yang dipandang enteng dan sukar dilakukan oleh Jawatankuasa Olimpik Antarabangsa (IOC).

Malah walaupun IOC memutuskan untuk memulakan sukan ini secara berperingkat agar kedua-dua sukan Olimpik musim panas dan sejuk tidak diadakan pada tahun yang sama tetapi dalam selang dua tahun, sukan ini tetap diadakan.

Dan seperti yang kita tahu pada hari ini, walaupun pandemik COVID-19 menyebabkan segala urusan dunia tergendala, namun sukan Olimpik tidak dibatalkan tetapi hanya ditangguhkan.

Namun tahun 1916, 1940 dan 1944 adalah tahun gelap bagi manusia yang menyebabkan sukan Olimpik terpaksa dibatalkan.

Pada tahun 1914, sebahagian besar daripada persediaan sukan Olimpik telah pun siap, seperti yang diarahkan oleh anggota IOC.

Bendera dengan gelung ikoniknya dilancarkan untuk pertama kalinya bersama-sama dengan pilihan bandar tuan rumah untuk Olimpik 1916. Pada ketika itu tuan rumah tidak mendapat notis 7 tahun lebih awal untuk mengacarakan sukan ini, seperti yang berlaku pada hari ini.

Dan ironinya, bandar yang terpilih untuk mengacarakan Olimpik 1916 adalah Berlin.

(ketika itu tuan rumah tidak mendapat notis tujuh tahun seperti sekarang). Ironinya, pilihannya adalah Berlin.

Ketika IOC sedang sibuk membuat persiapan, Austria-Hungaria mengisytiharkan perang terhadap Serbia, dan Jerman dengan pantas menyertai pertempuran itu walaupun sasaran utama mereka adalah Rusia dan Perancis.

Belgium yang merupakan negara neutral pula adalah sasaran seterusnya. Sebagai tindak balas, Britain turut serta dalam peperangan itu yang membawa kepada Perang Dunia Pertama.

Memandangkan situasi dunia pada ketika itu, anggota IOC dari Britain melakukan protes kerana Berlin masih menjadi pilihan utama untuk menjadi tuan rumah Olimpik 1916, dan mengundurkan diri apabila permintaan mereka untuk lokasi alternatif tidak dipenuhi.

Pada masa yang sama, Jerman berkeras dan meneruskan rancangan untuk Olimpik VI, tetapi memberikan syarat bahawa hanya negara-negara yang berpihak kepada mereka dan neutral sahaja boleh mengambil bahagian.

Beberapa bandar Amerika Syarikat menawarkan diri sebagai lokasi pengganti Olimpik, manakala anggota IOC lain mengatakan bahawa sukan ini tidak akan diadakan sehingga tahun 1920.

Pierre Coubertin, pengasas IOC dan bapa Olimpik moden terkenal, bersuara tentang perkara ini: "IOC tidak dapat menarik balik sukan ini tanpa berunding dengan bandar yang telah ditetapkan (yang mungkin harus memberikan persetujuannya)".

Pada masa yang sama, Coubertin menyatakan bahawa terdapat kemungkinan sukan ini tidak akan diadakan.

Ketika perang semakin hangat berlangsung, ternyata ramalan Coubertin tepat iaitu Olimpik 1916 dibatalkan untuk pertama kalinya dalam sejarah 20 tahun sukan itu.

Selang beberapa dekad, Jerman akhirnya berpeluang mengacarakan sukan Olimpik di Berlin pada tahun 1936, walaupun sukan ini mencatatkan sejarah di mana Adolf Hitler memaparkan propaganda Nazi.

Sementara itu, IOC mengisytiharkan negara Asia sebagai lokasi Olimpik bagi masa depan. Pada tahun 1940, Jepun dijadualkan menjadi negara pertama di Asia yang menjadi tuan rumah Olimpik.

Khabar angin mengatakan bahawa Tokyo memenangi peranan sebagai tuan rumah dengan melakukan taktik kotor.

Michimasa Soyeshima, salah seorang anggota IOC Jepun, dilaporkan bertemu dengan Perdana Menteri Itali pada ketika itu iaitu Benito Mussolini dan menjanjikan akan menyokong agar Olimpik 1994 diadakan di Rom jika jika Mussolini menyokong Jepun untuk Olimpik 1940.

Dia juga mungkin campur tangan dalam pendapat anggota lain juga dan ternyata usaha ini adalah sia-sia kerana kedua-dua Olimpik 1940 dan 1944 tidak diadakan.

Sekali lagi, IOC menolak idea untuk memindahkan lokasi Olimpik 1940 yang mana menjadi masalah kontroversi ketika Jepun menyerang China. Undang-undang darurat yang terpakai di Jepun pada ketika itu memutuskan bahawa sukan itu dibatalkan.

Perang Dunia II masih berlangsung pada tahun 1944 yang menyebabkan pembatalan Olimpik 1944 dan ia tidak diadakan lagi sehinggalah pada tahun 1948 yang berlangsung di London.

Selepas Perang Dunia Kedua, kesemua sukan Olimpik Musim Panas berlangsung seperti yang dijadualkan sehingga Olimpik Musim Panas 2020 Tokyo. Ia menjadi mimip ngeri bagi Jepun untuk kali kedua selepas Olimpik 1940.

Presiden IOC Thomas Bach mengumumkan pada Mac 2020 bahawa Sukan Olimpik XXXII di Tokyo "mesti dijadualkan semula ke tarikh yang melampaui tahun 2020 tetapi tidak lewat dari musim panas 2021, bagi melindungi kesihatan atlet, semua orang yang terlibat dalam Sukan Olimpik dan Komuniti antarabangsa.", disebabkan oleh COVID-19.

Ketika penulisan ini dibuat, penulisan ini, Olimpik 2020 di Tokyo sedang berlangsung di bawah garis panduan yang ketat untuk memastikan keselamatan atlet dan peserta.

Menariknya, sukan ini masih disebut sebagai Olimpik 2020, walaupun diadakan pada tahun 2021.

Ia tetap diadakan walaupun Jepun masih bergelut dengan COVID-19 kerana melibatkan hak siaran TV bernilai bilion ringgit serta persiapan yang menelan kos yang tinggi.

Hanya mereka yang tinggal di Jepun sahaja dibenarkan menonton dan kerajaan tempatan melarang pelawat dari luar negara memasuki Jepun.

Walaupun dibenarkan berlangsung, satu tinjauan pada April 2021 menunjukkan bahawa 72% penduduk Jepun masih beranggapan bahawa Olimpik 2020 harus dibatalkan atau ditunda.


7 Mitos Mengenai Makanan Organik Yang Masih Ramai Percaya

Apabila lihat sahaja label "organik" pada makanan, pastinya 2 perkara akan muncul dalam kepala kebanyakan daripada kita - makanan tersebut lebih sihat dan makanan tersebut lebih mahal daripada makanan bukan organik.

Persoalannya, adakah dakwaan-dakwaan ini betul atau sekadar ayat-ayat yang sering digunakan dalam kempen pemasaran bagi membolehkan syarikat penjual menjual lebih banyak produk tersebut? Dakwaan tersebut adakalanya benar, namun tidaklah 100%.

Makanan organik adalah makanan yang dihasilkan dengan kaedah yang mematuhi standard pertanian organik. Piawaiannya berbeza-beza di seluruh dunia, tetapi pertanian organik menampilkan amalan yang mengitar sumber, mempromosikan keseimbangan ekologi dan memelihara biodiversiti.

Kali ini, pihak Iluminasi ingin berkongsi 7 mitos yang biasa dikaitkan dengan makanan yang dihasilkan secara organik.

Jika diteliti, terdapat beberapa dakwaan yang sebenarnya hanyalah teknik pemasaran untuk menjual produk pada harga lebih mahal dengan mendakwa ianya organik. Pernahkah anda melihat bungkusan produk kentang di mana ia diiklankan bebas gluten atau kolesterol?

Sudah tentulah ianya bagus, tapi tahukah anda bahawa kentang tidak pernah mengandung kolesterol atau gluten. Dengan meletakkan label tersebut, ianya membolehkan pihak penjual menaikkan harganya kerana dakwaan makanan tersebut lebih berkhasiat.

Contoh lain adalah "garam laut organik". Anda tidak boleh mempunyai produk organik yang sebenarnya tidak organik iaitu garam. Ia diperbuat dari mineral. Ia tidak pernah organik dan tidak boleh menjadi organik. Oleh itu, tidak ada garam organik dari laut atau tempat lain.

Ini adalah masalah besar dalam industri makanan organik dan kebanyakan kita mungkin tidak perasan. Sebagai pengguna, anda tahu bahawa epal yang anda beli adalah organik kerana pelekat di atasnya mengatakan demikian.

Hakikatnya, kita tidak memiliki pemeriksa makanan yang mencukupi di luar sana. Besar kemungkinan seseorang pemeriksa itu hanya mengesahkan makanan tersebut sebagai organik dengan hanya melihat kertas kerja ladang untuk memastikan ia organik dan bahkan tidak berjalan ke ladang untuk melihat dengan mata sendiri bagaimana tanaman terus diuruskan dan hasilnya dituai.

Tugas melakukan pemeriksaan ini biasanya dilakukan pihak ketiga yang dibayar oleh pemilik ladang, jadi ada kemungkinan terdapat ketirisan. Jika sesebuah syarikat pengeluar itu dengan sengaja meletakkan label organik pada buah kerana mahu menaikkan harganya, adakah pembeli tahu? Mungkin tidak. Di Amerika Syarikat, sudah banyak pendedahan sebegini dibuat.

Bila lihat sahaja perkataan "organik", sebahagian daripada kita mungkin akan mengaitkannya dengan sesuatu yang positif, mesra alam, lebih sihat dan seumpama dengannya.

Ladang organik memerlukan tenaga kerja sehingga 35% lebih banyak daripada ladang biasa untuk mengekalkan tahap pengeluaran tanpa amalan organik. Kerja tambahan itu menyebabkan pekerja perlu membuat lebih banyak kerja, masih terdedah kepada racun perosak yang berpotensi berbahaya.

Kajian menunjukkan bahawa ini keadaan ini cenderung menyebabkan eksploitasi pekerja ladang lebih besar. Mereka perlu bekerja lebih keras dan lebih cepat, tetapi hasilnya mereka tidak benar-benar dibayar atau diperlakukan lebih baik.

Ini merupakan antara dakwaan popular yang sering dibuat oleh segelintir penjual bagi melakukan produk mereka. Adakah dakwaan ini benar? Epal organik dan epal bukan organik tetap adalah kedua-duanya epal.

Kedua-dua jenis epal adalah perkara yang sama melainkan sekiranya anda meletakkan sesuatu pada epal tersebut untuk menjadikannya lebih baik. Oleh itu dari segi nutrien, organik atau tidak keduanya mempunyai tahap nutrien yang sama. Pertanian organik tidak menjadikan makanan lebih berkhasiat.

Ini mungkin merupakan mitos paling popular bagi makanan orgainik. Ini adalah mitos yang paling meluas dan tidak betul sama sekali. Ladang organik boleh dan menggunakan racun perosak, mereka hanya perlu memenuhi standard organik.

Itu bermaksud racun perosak tersebut mestilah dihasilkan dari sumber organik seperti dari tanaman. Secara umumnya pula, racun perosak organik tidak bermakna ianya lebih selamat malah ada kalanya boleh jadi lebih merbahaya daripada racun sintetik.

Kajian menunjukkan bahawa anda mungkin kurang mendapat sisa racun perosak pada tanaman organik daripada bukan organik. Namun, racun perosak organik sering memerlukan dos yang lebih besar daripada racun sintetik dan ini menyebabkan lebih banyak daripadanya berakhir di tanah menyebabkn kesan pencemaran lebih besar.

Apabila anda memakan lobak merah organik, anda mungkin berfikir bahawa ia ditanam di ladang bebas racun perosak, ia bukan GMO dan tidak ada baja kimia yang digunakan untuk menanamnya. Betulkah sangkaan ini? Ya dan tidak.

Sebarang bahan organik sebenarnya boleh menjadi 95% organik dan masih boleh dikatakan organik pada label. Jadi itu bermakna jika mungkin ada racun perosak atau baja di suatu tempat di ladang, tidak mengapa dengan melabelkannya dengan standard "organik" selagi masih 95% organik.

Anda boleh mendapatkan 100% makanan organik tetapi labelnya mesti disebut "100% organik" dan disahkan. Sudah tentu, ianya akan jadi lebih mahal.

Selama bertahun-tahun lamanya, pihak media sering mencanangkan bahawa makanan yang dihasilkan secara GMO tidak bagus. Hakikatnya, tanaman GMO tidak hanya menyelamatkan nyawa dengan menyelesaikan masalah kelaparan, tetapi menyelamatkan alam sekitar dengan cara yang tidak dapat dilakukan oleh ladang organik.

Tanaman GMO dirancang khusus untuk tiga tujuan utama - hasil tanaman yang lebih besar, ketahanan penyakit daripada seragga perosak dan daya tahan terhadap kemarau. Dengan itu, ianya mampu menghasilkan makanan untuk lebih ramai manusia menggunakan lebih sedikit tanah, kurang air dan lebih sedikit racun perosak.

Pertanian organik memerlukan lebih banyak ruang dan setiap tahun lebih banyak kawasan seperti tanah hutan tepaksa dimusnahkan untuk memberi ruang bagi pertanian. Lebih banyak air diperlukan untuk menjaga agar tanah itu diairi dan tanaman disiram dan lebih banyak racun perosak dan racun rumpai diperlukan untuk membunuh rumpai dan serangga perosak, walaupun ia adalah bahan kimia organik.